‘Tiada apa perlu disorok’, kata Dr Mahathir berhubung pajakan tanah di Langkawi

Dr Mahathir Mohamad berkata beliau tidak mempunyai apa-apa yang perlu disorok berhubung tanah di Langkawi yang diterimanya semasa Kedah di bawah Mukhriz Mahathir sebagai respons kepada Najib Razak yang membangkitkan isu itu selepas hadiah hartanahnya yang bernilai RM100 juta dari Putrajaya dikecam ramai.Mahathir yang juga perdana menteri Malaysia paling lama berkhidmat berkata terdapat perbezaan antara tanah yang diberikan secara percuma dan diberikan secara pajakan.“Bukan dapat free, diskaun pun tidak,” katanya dalam tulisan di blognya.“Saya akui saya pajak tanah. Pajak, bukan minta. Pajak kena bayar. Tak dapat free pun.”Mahathir berkata beliau turut membeli dua bidang tanah di Langkawi selepas bersara daripada politik, namun tidak pernah menerima hadiah sama ada daripada kerajaan negeri mahu pun kerajaan pusat.“Sebaliknya kos sewaan dinaikkan berkali ganda sehingga saya serah balik kepada Lembaga Pembangunan Langkawi (Lada).Dalam pertengkaran antara Najib dan Mahathir bulan lalu, Najib mendakwa kerajaan negeri Kedah semasa beliau menjadi perdana menteri pernah menawarkan pajakan tanah pantai seluas 34 ekar di Langkawi dengan harga RM3,200 setahun kepada Dr Mahathir Mohamad,Najib berkata tawaran itu dibuat pada 2014 ketika pentadbiran Kedah dipimpin Mukhriz Mahathir. Najib juga mendakwa Mukhriz mendapat tanah pembalakan seluar 2,471 ekar.Dakwaan Najib itu adalah bagi membalas serangan Mahathir ke atasnya berikutan pendedahan mengenai permohonan sebuah hartanah bernilai RM100 juta menggunakan Akta Ahli Parlimen (Saraan), di mana ia membenarkan bekas perdana menteri menerima beberapa pilihan elaun perumahan.Beliau turut mempertahankan diri , mengatakan elaun tersebut diperkenalkan oleh Mahathir sendiri.Dalam pada itu Mahathir berkata beliau sedia untuk disiasat berhubung sebarang salah laku.“Dah 18 tahun saya berhenti dari kerajaan semasa jadi Perdana Menteri pertama kali. Selama itu, saya jadi perdana menteri semula 22 bulan. Apabila jadi PM kali kedua, pencen saya dihentikan. Pencen diberi balik selepas saya berhenti dari jadi PM kali kedua,” katanya lagi“Macam-macam tuduhan yang dibuat tentang ‘salah laku’ saya. Kalau benar dakwalah. Kalau bersalah hukumlah.”Beliau berkata ketika mula bercakap mengenai skandal 1MDB, pelbagai usaha untuk menuduh beliau melakukan salah laku oleh pentadbiran pada waktu itu.“Bila gagal sampai tukang masak saya pun dilucutkan jawatan. Malah, isteri saya pun turut disoal siasat. Lembaga Hasil Dalam Negeri (LHDN) pula siasat anak-anak saya,” jelas beliau.“Alhamdulillah, cukai semua dibayar ikut undang-undang dan tak timbul hutang cukai sampai berbilion. Jadi tak perlu mintak pelepasan passport untuk ke luar negara.”Mahathir juga berkata beliau tidak perlu menjelaskan apa-apa dan menyerahkannya kepada pihak berkuasa mengenai pajakan yang dibuatnya.“Tak ada apa perlu disorok,” katanya.Pada 12 November, MalaysiaNow mendedahkan butiran rancangan kerajaan untuk meluluskan ganjaran hartanah bernilai RM100 juta untuk Najib yang terletak di kejiranan mewah Kuala Lumpur.Seminggu selepas itu, ia kemudiannya dibangkitkan Mahathir di Dewan Rakyat.Bagaimanapun, Putrajaya berkata penganugerahan ganjaran kepada Najib masih belum dimuktamadkan.Akibat dikecam orang ramai, Najib mengumumkan beliau menarik balik permohonan tanah di Bukit Petaling tersebut.Dalam pada itu, Mahathir berkata beliau tidak perlu menjelaskan apa-apa dan menyerahkannya kepada pihak berkuasa mengenai pajakan yang dibuatnya.Najib juga dilaporkan memilih pilihan yang paling mahal dari tiga pilihan ditawarkan Jabatan Perdana Menteri, yang bertanggungjawab dalam proses pemberian kepada bekas perdana menteri.Sejak tumbang pada 2018, Najib didakwa dengan pelbagai pertuduhan rasuah, pengubahan wang haram dan salah guna kuasa berkaitan skandal 1MDB.Tahun lalu, beliau dijatuhi hukuman penjara 12 tahun selepas disabitkan dengan tujuh pertuduhan berkaitan penyelewengan RM42 juta daripada SRC International.Keputusan rayuannya ditetapkan pada 8 Disember depan.


Hampir 70,000 anggota penyelamat sedia hadapi banjir

Seramai 69,235 anggota keselamatan dan penyelamat di seluruh negara sedia dikerahkan untuk menghadapi bencana banjir, kata Perdana Menteri Ismail Sabri Yaakob.
Beliau berkata jumlah berkenaan merangkumi polis seramai 21,018, Angkatan Tentera Malaysia (ATM) (18,511), Jabatan Bomba dan Penyelamat (14,829,) Angkatan Pertahanan Awam Malaysia (APM) (10,510) dan Jabatan Sukarelawan Malaysia (Rela) (4,367).
“Jumlah berkenaan akan ditambah sekiranya ia tidak mencukupi.
“Untuk banjir pihak PDRM telah bersedia...bukan setakat PDRM tetapi bersama agensi-agensi lain di bawah KDN (Kementerian Dalam Negeri) seperti Rela, selain APM dan ATM,” katanya.
Beliau berkata demikian dalam sidang media khas selepas taklimat Pilihan Raya Umum ke-15 dan monsun timur laut 2022 di Bukit Aman, hari ini.
Mengenai persiapan logistik menghadapi bencana banjir, perdana menteri berkata 1,816 bot polis, kenderaan pacuan empat roda (1,810), lori (1,596), 19 aset udara dan lain-lain aset udara akan terlibat untuk operasi banjir.
“Kalau kita lihat monsun (timur laut) ini mungkin berlaku di Pahang atau Kelantan dan Terengganu walaupun kadang-kadang berlaku di barat seperti di Selangor tetapi ia tidaklah berlaku serentak di seluruh Malaysia. Kita harap tidaklah (berlaku banjir besar) seperti biasa.
“Kalau banjir berlaku di kawasan dan negeri-negeri tertentu, anggota yang digerakkan pada kali ini mencukupi untuk menjaga kepentingan rakyat terutamanya yang terlibat pada waktu banjir,” katanya.
Mengulas mengenai sekiranya berlaku banjir luar biasa di seluruh negara, Ismail Sabri berkata jumlah keanggotaan akan ditambah mengikut keperluan.
Turut hadir Ketua Setiausaha Negara Mohd Zuki Ali, Ketua Polis Negara Acryl Sani Abdullah Sani dan timbalannya, Razarudin Husain.


Bantuan musim tengkujuh ditambah jika BN menang, kata PM

Perdana Menteri Ismail Sabri Yaakob akan terus menjaga kebajikan pekebun-pekebun kecil sekiranya dipilih semula sebagai kerajaan selepas Pilihan Raya Umum ke-15 (PRU15) akan datang.
Ismail berkata, bantuan musim tengkujuh (BMT) kepada pekebun kecil Risda dan Felda akan ditambah pada tahun depan sekiranya Barisan Nasional (BN) menang.
Katanya, bantuan sebanyak RM600 itu akan ditambah sebanyak RM200, menjadikan jumlah RM800 dengan peruntukan RM256 juta selama empat bulan kepada 320,000 pekebun kecil.
"Kerajaan juga akan menyediakan peruntukan lebih besar kepada masyarakat pekebun kecil iaitu peningkatan sebanyak 18.1% berjumlah RM600 juta berbanding RM508 juta yang disalurkan pada tahun ini," katanya pada majlis bersama pekebun kecil makmur di Bera, Pahang hari ini.
Sebelum ini, beliau berkata kerajaan meluluskan sejumlah RM191 juta BMT membabitkan 232,319 pekebun kecil Risda.
Mereka bakal menerima RM600 yang diberikan secara berperingkat.
RM300 akan diterima bulan depan manakala RM300 lagi akan diterima pada Disember.
"Bagi BMT di negeri Pahang, sukacita saya mengumumkan seramai 24,237 pekebun kecil bakal menerima bantuan pada bulan hadapan dan Disember dengan jumlah peruntukan berjumlah RM14.54 juta," katanya.
Ismail memaklumkan, 474 pekebun Risda Pahang menerima RM4.81 juta yang diperuntukkan untuk pemerkasaan pembangunan usahawan negeri itu.
Dalam Bajet 2023 yang dibentang pada awal Oktober, sebanyak RM2.6 bilion diperuntukkan kepada sektor komoditi.
Daripada jumlah itu, RM315 diperuntukkan kepada program menggantikan pokok getah tua membabitkan 387,000 pekebun kecil dan penerokaan pendapatan baharu selain getah dengan peruntukan RM40 juta.
Selain itu, insentif pengeluaran lateks bagi menambah baik rantaian bekalan bahan mentah dan skim perlindungan pertanian diperkenalkan bagi melindungi pengusaha pertanian daripada sebarang risiko luar kawalan.
Dalam pada itu, katanya masyarakat Orang Asli turut menerima perhatian menerusi projek tanam semula ladang orang asli, merangkumi kerja penanaman semula getah dan kelapa sawit.


Sektor RM3 bilion pengurusan umrah terus berkembang walaupun kos meningkat

Industri pengurusan haji dan umrah di Malaysia terus mencatatkan pertumbuhan memberangsangkan walaupun berdepan cabaran akibat pandemik Covid-19, dengan jumlah jemaah umrah sahaja meningkat sebanyak 900% dalam tempoh hanya 25 tahun.
Umrah adalah ibadah sunat yang boleh dilakukan pada bila-bila masa sepanjang tahun.
Sementara haji pula merupakan rukun Islam kelima dan wajib dilakukan oleh umat Islam yang berkemampuan sekurang-kurangnya sekali seumur hidup.
Pengerusi Persatuan Ejen Pelancongan Umrah dan Haji, Razali Mohd Sham berkata bilangan jemaah umrah yang direkodkan sebelum pelaksanaan Perintah Kawalan Pergerakan (PKP) adalah berjumlah 290,000 orang.
Ini menunjukkan peningkatan sebanyak 900% berbanding 30,000 jemaah dicatatkan pada 1998.
Pelaksanaan PKP yang bertujuan mengekang penularan Covid-19, mengakibatkan sekatan perjalanan dan penutupan pintu sempadan negara selama kira-kira dua tahun, bermula 2020 hingga 2022.
Pada 2019 iaitu tahun terakhir sebelum pandemik, kira-kira 2.6 juta orang mengerjakan haji.
Pada 2020 dan 2021, Arab Saudi hanya mengehadkan ibadah tersebut kepada penduduk di negara itu sahaja sebelum membenarkan sejuta jemaah haji luar negara pada 2022.
Pembukaan semula pintu sempadan yang ditunggu-tunggu selama ini menyaksikan kenaikan mendadak kos penginapan dan penerbangan ketika agensi di seluruh dunia tidak menang tangan mendapatkan tempahan.
Bercakap kepada MalaysiaNow, Razali menganggarkan kos mengerjakan haji pada 1992 adalah kira-kira RM1,800.
Bagaimanapun, selepas beberapa tahun kos mengerjakan haji meningkat pada kadar RM7,000.
Mengikut jumlah jemaah, perniagaan pakej umrah mencatatkan pendapatan bernilai kira-kira RM2 bilion, manakala pakej haji pula menyumbang RM800 juta lagi setahun untuk 10,000 jemaah yang tidak berdaftar dengan Lembaga Tabung Haji.
Razali berkata pertubuhannya mempunyai hampir 1,000 pengendali aktif yang menawarkan pakej umrah dan haji.
Pakej umrah yang ditawarkan berharga dari RM7,000 hingga RM30,000 seorang.
Walaupun harga yang ditawarkan kadangkala tidak masuk akal, namun umat Islam akan berusaha untuk menjejakkan kaki ke tanah suci, Mekah dan Madinah.
Malah generasi terdahulu sanggup menjual tanah dan harta bagi mengerjakan haji.
Ia menjadi antara faktor utama di sebalik pembentukan Tabung Haji, di mana kerajaan akan memberi subsidi bagi menanggung sebahagian daripada kos haji.
Tabung Haji baru-baru ini mengumumkan peningkatan kos mengerjakan umrah adalah disebabkan kenaikan tambang penerbangan dan kos penginapan hotel.
Terdapat juga cukai nilai tambah yang dikenakan oleh kerajaan Arab Saudi, yang kini berjumlah 15%.
Namun, jumlah jemaah yang mahu ke Mekah tidak pernah surut.
Pengarah urusan sebuah agensi pelancongan umrah dan haji, Mohd Zawawi Yusoh menganggarkan lebih separuh daripada jemaah adalah mereka yang pernah mengerjakan haji sebelum ini.
“Kajian dilakukan di Arab Saudi mendapati, jemaah yang pertama kali menunaikan Haji hanya 40%.
“Selebihnya berulang kali, walaupun harga pakej bertambah,” katanya sambil menambah ia disebabkan kesedaran mengenai ibadat haji membuatkan orang sanggup pergi.
"Kos hanya memberi kejutan. Tetapi ia tidak mengurangkan permintaan."
Zawawi juga berkata trend terbaru muncul di mana jemaah umrah akan membawa keluarga mereka bersama, menjadikan Mekah dan Madinah sebagai destinasi percutian pilihan.
Terdapat juga perkembangan lain dari segi kelayakan yang ditawarkan institusi pendidikan dan agama.
Institut Profesional Baitulmal, di bawah Majlis Agama Islam Wilayah Persekutuan misalnya, kini menawarkan diploma dalam Pengurusan Haji dan Umrah.
Zawawi berkata graduan program ini menggantikan ramai pekerja Indonesia yang sebelum ini diupah agensi pengendali umrah tempatan.
Dalam pada itu, Razali menjangkakan lebih banyak agensi akan berkembang tahun depan.
“Sekarang pun sudah banyak lesen baru yang dikeluarkan,” katanya.
“Ada syarikat yang masih baharu namun mampu untuk pecut laju (dari segi jualan) kerana mereka ada sistem IT (teknologi maklumat) yang canggih.


Kes harian catat 32,800 jangkitan, 76 lagi korban

32,800 kes baru Covid-19 direkodkan hari ini menjadikan jumlah keseluruhan sebanyak 3,774,786 kes.Sebanyak 24,444 pesakit turut dilaporkan sembuh, menjadikan jumlah keseluruhan kes sembuh sebanyak 3,418,443.Ketika ini, 322,700 kes aktif direkodkan, dengan 310,351 atau 96.2% daripadanya sedang menjalani kuarantin kendiri.Dalam pada itu, 3,111  (1%) kes kini berada di pusat kuarantin sementara 8,858 (2.7%) dimasukkan ke hospital.Kes yang memerlukan rawatan di unit rawatan rapi (ICU) adalah sebanyak 380 kes dan 231 daripadanya memerlukan bantuan alat pernafasan.Kadar penggunaan kemudahan ICU di seluruh negara kini sebanyak 58.2% dengan kes Covid-19 merangkumi 43.4% daripadanya.76 korban akibat wabak itu turut dilaporkan, termasuk 21 kes kematian sebelum tiba ke hospital.Ketika ini, kes keseluruhan kematian adalah sebanyak 33,643 orang.


Mangsa maut banjir FIlipina meningkat 25 orang

Angka kematian akibat banjir dan hujan lebat dicetuskan oleh shear line di Filipina meningkat kepada 25 korban pada Rabu.
Menurut Majlis Pengurangan dan Pengurusan Risiko Bencana Kebangsaan dalam laporan terbaharunya mendedahkan bahawa 26 orang masih hilang manakala sembilan lagi dilaporkan cedera.
Sebanyak 18 kematian direkodkan di selatan Filipina, lima di wilayah Bicol di pulau utama Luzon, manakala dua lagi di tengah Filipina, lapor Xinhua memetik laporan itu.
Agensi itu memaklumkan 12 orang masih hilang di wilayah Bicol, 11 di tengah Filipina, dan tiga di selatan Filipina.
Kejadian banjir turut menjejaskan lebih 390,000 orang di sembilan wilayah di seluruh negara serta merosakkan kediaman, tanaman, jalan raya dan jambatan.
Filipina adalah antara negara yang paling terdedah kepada bencana alam kerana lokasinya di Lingkaran Api Pasifik dan Lingkaran Taufan Pasifik. Secara purata, 20 taufan membadai kepulauan itu setiap tahun.


Pendedahan: Najib, Zahid tulis surat ke Istana untuk sokong Anwar

Satu pendedahan mengejutkan tentang apa sebenarnya berlaku menjelang pertemuan Presiden PKR Anwar Ibrahim dengan Yang di Pertuan Agong pada Selasa, menunjukkan bagaimana dua pemimpin Umno “terpalit rasuah” memainkan peranan bagi menyokong rancangan presiden PKR itu untuk menumbangkan kerajaan persekutuan.
MalaysiaNow difahamkan bekas perdana menteri Najib Razak dan bekas timbalannya Ahmad Zahid Hamidi, yang didakwa dengan jumlah keseluruhan 79 pertuduhan rasuah, menulis surat secara bersama kepada Agong bagi menyatakan sokongan terhadap Anwar.
Pendedahan itu mengesahkan spekulasi mengenai mereka bertiga, yang sebelum ini berada dalam kem sama ketika bersama Umno pada tahun 1990-an, bekerjasama untuk menumbangkan kerajaan Perikatan Nasional (PN).
Namun, sumber peringkat tertinggi Umno yang mendedahkan isi kandungan surat itu kepada MalaysiaNow berkata, Najib dan Zahid “masih samar-samar seperti Anwar” dalam menyatakan sokongan kepada presiden PKR itu untuk membentuk kerajaan baru.
Dalam surat yang bertarikh 11 Oktober ditujukan kepada Sultan Abdullah Sultan Ahmad Shah, mereka berdua dan “sejumlah ahli Parlimen Umno” mengatakan menyokong Anwar.
“Tiada nama ahli Parlimen Umno lain yang disebutkan melainkan nama mereka berdua,” kata sumber itu kepada MalaysiaNow, dengan syarat tidak dinamakan.
MalaysiaNow dapat mengesahkan dakwaan itu dengan beberapa pihak yang biasa dengan rundingan antara Anwar dan Najib.
Pendedahan itu dibuat tiga hari selepas Anwar mendapat perkenan selama 25 minit bersama Sultan Abdullah, yang kemudiannya Istana Negara mengeluarkan satu kenyataan memalukan tiga jam kemudian, memberitahu supaya pemimpin PKR itu mengikut proses undang-undang.
Istana Negara juga menafikan dakwaan Anwar memberikan “dokumen sahih”, dengan menyatakan pemimpin PKR itu gagal memberikan senarai nama ahli Parlimen yang didakwa dimilikinya untuk menumbangkan Muhyiddin Yassin.
Anwar hari ini mengesahkan beliau tidak pernah mengemukakan senarai nama ahli Parlimen itu kepada Agong.
“Jangan masukkan perkataan itu ke dalam mulut saya. Dalam kenyataan saya, jika anda ingat, saya katakan saya menunjukkan surat dan dokumen,” katanya kepada pemberita selepas selesai direkodkan keterangan oleh polis Bukit Aman berkenaan dengan dakwaan senarai palsu sokongan ahli Parlimen.
Surat ‘memandai-mandai’ Anwar kepada Agong
MalaysiaNow turut difahamkan surat Anwar kepada Agong dalam percubaan merampas kuasa juga keseluruhannya “samar-samar dan memandai-mandai”.
Dalam surat tiga muka itu, Anwar berkata beliau mempunyai sokongan ahli Parlimen, terdiri daripada gabungan Pakatan Harapan (PH), Umno dan “beberapa individu”.
“Beliau kemudian terus berkata, dalam surat itu, lain-lain dari Malaysia Timur akan turut serta untuk menambahkan meningkatkan lagi sokongannya,” kata sumber tentang kandungan surat Anwar.
Seorang ahli Parlimen GPS, ketika diberitahu mengenai dakwaan Anwar, menggambarkannya sebagai satu penghinaan terhadap wakil rakyat Malaysia Timur.
“Bukan sahaja ia satu sindiran terhadap dakwaan majoriti ‘kukuh dan meyakinkan’, malah ia juga secara keseluruhannya samar-samar dan memandai-mandai, dan satu penghinaan kepada ahli Parlimen Sabah dan Sarawak,” kata ahli Parlimen itu.
MalaysiaNow juga akan mendedahkan secara berasingan mengenai ahli Parlimen “individu” yang menandatangani akuan berkanun untuk menyokong Anwar.


Potong perbelanjaan kerajaan tak selesai masalah rakyat, kata pakar

Pakar ekonomi menggesa kerajaan mencari pendekatan baru selain daripada mengurangkan perbelanjaan bagi menghadapi sebarang cabaran ekonomi yang mendatang.
Perdana Menteri Anwar Ibrahim baru-baru ini berkata beliau akan memberi tumpuan untuk memulihkan keyakinan pelabur bagi meningkatkan ekonomi, sambil menambah negara tidak dapat bertahan dengan defisit yang tinggi.
Bercakap kepada MalaysiaNow, Adilah Zafirah Mohd Suberi berkata, mengurangkan perbelanjaan kerajaan adalah satu keputusan yang sukar kerana sebahagian besar daripada perbelanjaan itu disalurkan kepada emolumen selain untuk menampung hutang.
"Tidak banyak yang tinggal untuk pembangunan," kata penyelidik di badan pemikir Institut IRIS itu.
"Tumpu kepada usaha untuk tingkatkan pendapatan yang dapat membantu mengurangkan defisit kita."
Katanya, meluaskan asas cukai dengan melaksanakan cukai kekayaan dan karbon juga dapat membantu.
"Langkah mereformasikan cukai antarabangsa untuk syarikat multinasional itu bagus dan semoga dapat dilaksanakan dengan baik."
Anwar, yang juga menteri kewangan, dalam temu bual bersama agensi berita Bloomberg baru-baru ini turut berkata kerajaannya tidak tergesa-gesa untuk mengembalikan semula cukai barangan dan perkhidmatan (GST) kerana ianya akan menjejaskan golongan miskin.
Beliau akan mengutamakan pengurangan hutang secara beransur-ansur, tambahnya.
Hutang dan liabiliti Malaysia berjumlah RM1.5 trilion, atau 80% daripada keluaran dalam negara kasar (KDNK).
Had siling hutang negara dinaikkan kepada 65% daripada KDNK pada 2021, dengan menteri kewangan ketika itu Tengku Zafrul Aziz berkata ia akan membiayai defisit belanjawan kerajaan untuk jangka panjang.
Penganalisis Adriana Asmaa mengingatkan kerajaan supaya tidak mengurangkan perbelanjaan dengan mengorbankan kehidupan seharian rakyat.
"Jika kerajaan kurangkan perbelanjaan apabila ekonomi sedang teruk, kita akan mengalami kejatuhan ketara dalam KDNK sebenar," katanya.
"Tetapi jika kerajaan kurangkan perbelanjaan ketika ekonomi sedang berkembang pesat, pemotongan perbelanjaan ini membantu mengurangkan inflasi, menyebabkan hanya kejatuhan kecil dalam KDNK sebenar."
Sebahagian besar penganalisis dan peramal dari Bank Dunia sehingga Tabung Kewangan Antarabangsa bersetuju bahawa Malaysia tidak mungkin mengalami kemelesetan.
Sebaliknya, mereka berkata negara mungkin akan mengalami pertumbuhan sederhana.
Adriana, dari Institut Masa Depan Malaysia, bersetuju bahawa Malaysia akan mendapat manfaat daripada perbelanjaan yang lebih mampan.
Bagaimanapun, beliau berkata kerajaan juga perlu menjana pendapatan baru.
Sementara itu Adilah berkata, tiada apa yang akan berubah selagi negara kekal dalam kerangka ekonomi yang sama.
"Buat benda sama dengan cara yang sama cuma mendatangkan hasil yang sama," katanya.
"Ianya seringkali tentang meningkatkan pelaburan dan slogan untuk mengurangkan ketidaksaksamaan yang memberi faedah kepada kumpulan-kumpulan tertentu sahaja."


7-0: PN luluskan RUU Belanjawan 2021 KPLB melalui undian suara

Dewan Rakyat hari ini meluluskan satu lagi Rang Undang-Undang (RUU) Perbekalan (Belanjawan) 2021 peringkat jawatankuasa melibatkan Kementerian Pembangunan Luar Bandar (KPLB).Peruntukan kementerian yang berjumlah RM10.19 bilion itu diluluskan dengan undian suara selepas tiada pihak yang memohon undi belah bahagi diadakan.Kelihatan ramai ahli-ahli Parlimen pembangkang tiada di dalam Dewan Rakyat.Kebanyakannya masih belum masuk selepas RUU Kementerian Pertanian dan Industri Makanan diluluskan dengan undian suara pagi tadi.Ini menjadikan kerajaan Perikatan Nasional (PN) berjaya meluluskan RUU berhubung Belanjawan 2021 sebanyak tujuh kali.Semalam, Dewan Rakyat meluluskan RUU Perbekalan 2021 peringkat jawatankuasa bagi Kementerian Perpaduan Negara dan Kementerian Luar Negeri melalui undi suara.Manakala bagi Kementerian Perusahaan Perladangan dan Komoditi diluluskan dengan 108 ahli Parlimen menyokong dan 95 menolak.Pada Isnin, kerajaan PN berjaya meluluskan dua RUU Perbekalan 2021 peringkat jawatankuasa bagi Jabatan Perdana Menteri dan Kementerian Kewangan melalui undi belah bahagi.Terdahulu, Rang Undang-undang Perbekalan 2021 berkenaan diluluskan pada peringkat dasar Khamis lepas dengan suara majoriti selepas usaha ahli Parlimen pembangkang mendapatkan undi belah bahagi tidak berjaya.Pada hari berkenaan, hanya 13 ahli Parlimen yang bangun menyokong, kurang dua daripada jumlah yang diperlukan untuk membolehkan proses itu dijalankan.


6,658 kes baru dicatat, Selangor rekod lebih 3,000

Malaysia merekodkan kes baru sebanyak 6,658 menjadikan kes keseluruhan Covid-19 meningkat sebanyak 772,607.Selangor kekal mencatat kes harian tertinggi sebanyak 3,047 disusuli Negeri Sembilan (699), Kuala Lumpur (616), Johor (414), Sarawak (361), Melaka (345), dan Sabah (322).Hanya Perlis (2) sahaja yang mencatat kes satu digit hari ini.Negara juga mencatat sebanyak 5,677 kes sembuh menjadikan jumlah keseluruhan kes sembuh meningkat kepada 700,215.Kes aktif dengan kebolehjangkitan pula kini berjumlah 66,958.Dalam pada itu, 892 pesakit ditempatkan di unit rawatan rapi (ICU) termasuk 443 orang memerlukan bantuan alat pernafasan.Malaysia turut mencatat 107 lagi korban akibat Covid-19, menjadikan jumlah mangsa yang maut meningkat kepada 5,434.


Rusia sokong junta tentera stabilkan situasi di Myanmar

Rusia menyokong usaha junta Myanmar untuk menstabilkan situasi dalam negara, kata Menteri Luar Sergey Lavrov pada Rabu.
"Kami menyokong usaha junta dan kerajaan untuk memulihkan dan menstabilkan situasi di Myanmar," kata Lavrov ketika mengadakan pertemuan dengan Menteri Luar Myanmar Wunna Maung Lwin, lapor Sputnik.
Rusia berharap pilihan raya umum Myanmar, yang dijadualkan berlangsung tahun depan, akan membantu negara itu menjadi lebih kuat, cekap dan makmur.
Lavrov mengadakan kunjungan rasmi ke Myanmar untuk membincangkan perkembangan hubungan ekonomi dua hala dan kerjasama dalam bidang keselamatan.
Sebelum ini menteri luar Rusia itu pernah melawat Myanmar pada 2013.
Hubungan diplomatik antara kedua-dua negara telah dijalin sejak 1948.
Myanmar bergolak sejak kerajaan yang dipilih rakyat digulingkan tentera pada Februari 2021, sekali gus menamatkan sistem demokrasi.
Pasukan tentera bertindak menahan pegawai kerajaan, menuduh mereka melakukan penipuan dalam pilihan raya umum, dan kemudian membentuk pentadbiran baharu, sehingga mencetuskan protes besar-besaran dan kekacauan di negara ini.


China komited perkasa kerjasama dengan Rusia

China komited memperkasa kerjasama dengan Rusia, kata anggota Biro Politik Jawatankuasa Pusat Parti Komunis China (PKC), Wang Yi dalam pertemuannya dengan Presiden Rusia, Vladimir Putin, pada Rabu.
Beliau merangkap Ketua Pejabat Jawatankuasa Hal Ehwal Luar PKC berkata perkongsian strategik komprehensif China-Rusia pada era baharu tidak pernah menyasarkan pihak ketiga dan tidak akan terganggu atau dipaksa oleh pihak ketiga.
“Ini kerana hubungan China-Rusia mempunyai asas yang kukuh dalam bidang politik, ekonomi dan kebudayaan, selain kedua-duanya bersikap tenang dan tidak berasa gentar selepas merumuskan pengalaman sejarah.
“Yang lebih penting lagi, usaha kedua-dua negara dalam menggalakkan pelbagai polarisasi di dunia dan demokrasi dalam hubungan antarabangsa sejajar dengan trend perkembangan zaman dan aspirasi kebanyakan negara.
“China bersedia bersama dengan Rusia mengukuhkan rasa saling percaya dalam bidang politik, memperkasa solidariti strategi dan kerjasama substantif bagi memelihara kepentingan yang wajar kedua-dua negara selain menyumbang kepada kedamaian serta pembangunan dunia,” kata Wang.
Sementara itu Putin dalam ucapannya berkata Kongres Kebangsaan ke-20 PKC memberikan prospek baharu untuk pembangunan China.
“Pada masa ini, hubungan Rusia-China sedang bergerak ke arah matlamat yang ditetapkan.
“Kerjasama bilateral dalam pelbagai bidang dan penyelarasan dalam pertubuhan pelbagai hala seperti Pertubuhan Kerjasama Shanghai dan BRICS telah membuahkan hasil yang menggalakkan.
“Mengukuhkan perpaduan dan penyelarasan dalam hal ehwal antarabangsa amat penting bagi menggalakkan demokrasi dalam hubungan antarabangsa serta keseimbangan dan kestabilan dalam landskap antarabangsa,” kata Putin.
Dalam perkembangan lain, kedua-dua pihak juga bertukar-tukar pandangan tentang isu Ukraine.
Wang berkata pihaknya menghargai penegasan pihak Rusia yang menyelesaikan isu terbabit melalui dialog dan rundingan.
“China menegakkan kedudukan objektif dan adil serta berpendirian konsisten dalam memainkan peranan membina bagi penyelesaian krisis itu melalui saluran politik,” tambah beliau.


Dilema ‘cukai durian runtuh’: Tanggungjawab moral atau dihukum kerana keuntungan

Gesaan supaya kerajaan mengenakan cukai keuntungan luar biasa atau “cukai durian runtuh” terhadap syarikat-syarikat yang menikmati keuntungan besar sepanjang pandemik mendapat pelbagai reaksi dengan pakar mengatakan pelaksanaannya tidak perlu, namun seorang ahli perniagaa mengalu-alukan cukai itu sebagai alat untuk merapatkan lagi jurang pendapatan selepas 20 bulan ekonomi terjejas.Ameer Ali Mydin, yang memiliki rantaian pasar raya Mydin di mana perniagaannya antara yang dibenarkan untuk beroperasi sepanjang sekatan pergerakan penuh Covid-19 berpandangan langkah memperkenalkan cukai durian runtuh pada waktu ini bukanlah sesuatu yang keterlaluan.Beliau menyifatkan cukai itu sebagai satu perkara yang baik untuk ekonomi kerana lebihan keuntungan boleh digunakan kerajaan untuk membantu golongan yang terkesan akibat penutupan perniagaan sejak beberapa bulan selain menunaikan tanggungjawab moral.“Dari sudut pandangan seorang peniaga, kami ingin jana keuntungan, tetapi ia mestilah keuntungan yang adil,” kata Ameer kepada MalaysiaNow.“Dalam Islam, jika raih duit yang banyak sangat, digalakkan untuk sumbang kepada mereka yang kurang bernasib baik.“Bukannya suruh beri semua keuntungan, hanya sebahagian. Itu pun untuk kebaikan syarikat itu sendiri, jika negara jatuh miskin, syarikat itu pun akan jatuh bersama.”Pandemik Covid-19 menyebabkan kerajaan-kerajaan di seluruh dunia melaksanakan sekatan-sekatan dan dalam beberapa kes menutup perniagaan, namun beberapa sektor menyaksikan keuntungan yang besar.Syarikat-syarikat seperti Grab dan pembuat sarung tangan getah Top Glove adalah antara yang dilaporkan mendapat keuntungan yang tinggi dan ramai yang mempersoalkan tanggungjawab sosial yang perlu dilakukan mereka.Top Glove mencatat keuntungan selepas cukai (PAT) suku kedua tahun kewangan 2021 sebanyak RM2.9 bilion, melonjak 24 kali ganda berbanding RM116 juta dicatatkan pada suku sama tahun sebelumnya.Bekas perdana menteri, Dr Mahathir Mohamad adalah pendesak kuat yang mahu kerajaan mengenakan cukai durian runtuh bagi mengimbangi kesan buruk yang dialami ekonomi negara disebabkan Covid-19.Namun Putrajaya setakat ini menolak langkah tersebut, mengatakan ia akan memberi persepsi negatif kepada para pelabur.Sebaliknya, ia mengatakan pembuat sarung getah utama yang merekodkan keuntungan akan menyumbang sebanyak RM400 juta kepada kerajaan bagi usaha memerangi Covid-19.Ahli ekonomi, Mohd Afzanizam Abdul Rashid dilihat bersetuju dengan pendirian tersebut, mengatakan cukai durian runtuh dibimbangi akan menyebabkan kesukaran negara menarik pelabur asing ke negara ini.“Kebiasaannya keuntungan dikaitkan dengan inovasi, kreativiti dan usaha syarikat, tetapi jika dikenakan cukai kerana merekodkan keuntungan yang tinggi, itu mungkin ditafsir sebagai satu bentuk penalti,” kata ketua ahli ekonomi Bank Islam itu kepada MalaysiaNow.Beliau memberi amaran ia boleh mendorong syarikat-syarikat pelabur beralih ke negara lain yang mempunyai cukai mesra perniagaan.“Kita sedia maklum, nak dapatkan pelaburan langsung asing (FDI) pun sudah susah, maka sebaiknya industri sedia ada dijaga dan dipelihara,” katanya.Menurut Afzanizam, terdapat implikasi pelaksanaan cukai itu terhadap ekonomi negara terutama dari segi jangka panjang.Beliau berkata keuntungan cukai kerajaan bergerak secara langsung dengan tahap ekonomi negara yang mula membuka semula sektor ekonomi.“Di sini peranan kerajaan adalah pastikan proses pemulihan ekomomi berjalan lancar.“Dalam keadaan ekonomi terkial-kial untuk catat pemulihan, kita bimbang proses pemulihan ekonomi akan terbantut sekiranya cukai baru diperkenalkan,” katanya.Dalam pada itu, Ameer berkata tiada guna jika syarikat tersebut merekodkan keuntungan tinggi, apabila negara berdepan begitu banyak masalah kerana ia lama-kelamaan akan memberi kesan kepada syarikat itu sendiri.Tambah beliau, pendekatan yang lebih baik adalah syarikat terbabit tampil dan menghulurkan sumbangan secara rela sebelum diminta oleh pihak-pihak tertentu.“Syarikat mungkin boleh beri sejumlah dana dan beritahu apakah cara terbaik untuk gunakan duit itu.“Ini supaya syarikat tersebut boleh pastikan dana yang diberi dapat dipantau dan digunakan sebaiknya,” katanya.


Selepas lama ‘bercuti’, Langkawi kini sedia sambut ribuan pelancong dengan ‘norma baru’

Pulau percutian Langkawi bakal menyambut ketibaaan ribuan pelancong ketika rakyat Malaysia yang teruja untuk bercuti daripada sekatan-sekatan pandemik mula merancang menikmati keindahan pantai, laut dan sinaran matahari selepas beberapa bulan terpaksa berdepan “lockdown”.MalaysiaNow difahamkan hotel dan resort menerima ribuan tempahan susulan pengumuman kerajaan Langkawi akan dibuka semula untuk pelancong sebagai sebahagian program rintis gelembung pelancongan bagi menghidupkan semula industri pelancongan.Langkawi Tourism Association (LTA) berkata, hotel dan resort yang berdaftar di bawahnya sudah menerima 6,000 tempahan, menganggarkan pendapatan hampir RM24 juta bagi tiga hari pembukaannya.“24,000 pengunjung akan tiba dengan jangkaan RM24 juta diperoleh dalam masa tiga hari selepas 16 September,” kata Ketua Pengarah Eksekutif LTA Zainudin Kadir, merujuk tarikh yang ditetapkan Putrajaya bagi pembukaan semula pulau tersebut.Langkawi ditutup daripada kemasukan pelancong pada awal tahun ini selepas munculnya kluster-kluster berkaitan pelancongan.Menurut Zainuddin, pulau tersebut dianggarkan mengalami kerugian lebih RM1 billion sehingga ke hari ini.Bagaimanapun, pelancong yang ingin ke Langkawi diberi amaran agar tidak menipu jumlah dos vaksin mereka, memandangkan hanya individu yang lengkap dua dos dibenarkan untuk bercuti ke Pulau Lagenda itu, kata Zainuddin.Beliau berkata pemantauan ketat dilaksanakan di pintu masuk jeti dan lapangan terbang bagi memastikan hanya mereka yang lengkap dua dos dibenarkan masuk ke Langkawi.“Pelancong mesti lengkap dua dos vaksin Covid-19 dan mereka mesti melepasi tarikh 14 hari selepas dos kedua. Seandainya didapati mereka melanggar peraturan ini, kita tidak akan benarkan masuk ke Langkawi dan mereka akan disuruh patah balik,” katanya.Perdana Menteri Ismail Sabri Yaakob mengumumkan minggu lalu Langkawi dipilih sebagai projek rintis bagi program gelembung pelancongan bermula 16 September ini.Menurut Zainuddin, mereka yang ingin melancong sudah boleh membuat tempahan hotel dan keemasukan ke pulau itu menerusi Lapangan Terbang Antarabangsa Langkawi dan Jeti Kuala Perlis.Katanya, Jeti Kuala Kedah masih ditutup akibat perintah kawalan pergerakan diperketatkan (PKPD) sehingga 19 September dan dijangka akan ditutup lebih lama.Zainudin berkata, tiada kompromi berhubung perkara itu meskipun pelancong cuba merayu untuk masuk.“Kita akan mengadakan ujian saringan serta pemeriksaan suhu menerusi pengimbas infrared.“Mana-mana individu yang mempunyai suhu badan tinggi juga tidak akan dibenarkan masuk,” katanya.Menurut Zainuddin, badan itu turut menyediakan skuad pemantau yang akan ditugaskan di pintu-pintu masuk selain pusat-pusat peranginan bersama agensi-agensi kerajaan bagi memastikan SOP dipatuhi, terutamanya penjarakan fizikal.Meskipun tiada had jumlah pelancong ditetapkan, LTA menjangkakan penambahan penerbangan ke Langkawi, namun had pelancong di pusat-pusat peranginan ditetapkan 50% daripada kapasiti atau keluasan kawasan tarikan pada satu-satu masa.Katanya, kanak-kanak berusia 18 tahun dan ke bawah dibenarkan bercuti bersama ibu bapa mereka meskipun tanpa suntikan.Operator pusat peranginan dan penyedia perkhidmatan juga telah menghadiri kursus bagi menyediakan mereka menerima semula kehadiran pelancong.Pada Rabu, Lembaga Pembangunan Langkawi (Lada) memperkenalkan sijil pematuhan prosedur operasi standard (SOP) yang disertai enam segmen perniagaan, antaranya hotel dan resort; makanan, pusat penginapan, peruncitan, agensi pelancongan dan tempat tarikan pelancong.


Apakah kerajaan PH-BN ‘putus asa’ dengan pengundi Melayu?

Kira-kira 10 tahun yang lalu, muka depan akhbar Utusan Malaysia memaparkan laporan Kenyataan bekas perdana menteri Najib Razak dengan tajuk “Apa lagi Cina mahu?” sehingga mencetuskan polemik kerana dianggap berbaur perkauman dan hasutan oleh media arus perdana diaungi parti politik utama kerajaan ketika itu, Umno.
Kenyataan itu diletakkan muka depan akhbar berbahasa Melayu itu selepas Pilihan Raya Umum ke-13 (PRU13) yang menyaksikan undi popular beralih kepada pembangkang, Pakatan Rakyat (PR).
Laporan itu antara lain menyebut pengundi Cina terperangkap dengan politik perkauman DAP tetapi gagal menumbangkan kerajaan ketika itu yang dikuasai Barisan Nasional (BN) serta mendapat sokongan majoriti orang Melayu.
Polemik daripada laporan itu melihat BN-Umno sudah berputus asa dengan sokongan pengundi Cina.
Selepas sedekad berlalu, keadaan yang sama kembali dikesan apabila penganalisis mengatakan parti politik yang menjadi kerajaan dilihat hampir berputus asa dengan sokongan pengundi Melayu.
Perikatan Nasional (PN) muncul menjadi satu gabungan politik yang memberi saingan sengit kepada BN dan Pakatan Harapan (PH) selepas PRU15.
Pada PRU15, PN menguasai 74 kerusi Parlimen, sekali gus mendominasi kerusi Parlimen Melayu.
Penganalisis mengatakan pemimpin parti politik kerajaan mula menunjukkan "tanda" mereka mungkin sudah tidak lagi berharap kepada pengundi Melayu apabila isu-isu melibatkan kebajikan golongan itu seperti peneroka Felda tidak dibela dalam pembentangan Belanjawan 2023.
Malah, inisiatif kerajaan terdahulu untuk menghapuskan hutang peneroka keseluruhan bernilai RM8 bilion turut dihentikan.
Selain itu, Menteri Dalam Negeri Saifuddin Nasution Ismail juga dikecam hebat apabila membuat kenyataan dikatakan menghina pengundi muda mengatakan yang rendah taraf pendidikan dan tidak bergaji tinggi adalah penyokong PN pada PRU15.

Seorang lelaki Melayu berjalan melalui deretan bendera pelbagai parti yang dipacak dibahu jalan dan di kawasan rumah pangsa PKNS di Jalan Enggang, Keramat, Kuala Lumpur.

Penganalisis politik berpandangan situasi-situasi itu membuktikan PH-BN sememangnya sedang menghadapi cabaran besar memenangi hati dan sokongan majoriti orang Melayu.
Anis Anwar Suhaimi dari O2 Research Malaysia berkata kenyataan Saifuddin dan ketiadaan fokus Belanjawan 2023 terhadap Bumiputera menunjukkan mereka kurang faham kepada rungutan sosioekonomi orang Melayu.
"Membaca data tanpa kefahaman yang mendalam terhadap akal budi Melayu akan menjurus pada pemesongan tafsiran kepada kelompok ini khususnya penilaian yang dilakukan bersifat urban centric," katanya kepada MalaysiaNow.
Katanya, sokongan pengundi Melayu hakikatnya lebih kompetitif dan demokratik kepada parti-parti yang bertanding.
Menurut Anis, ianya diterjemahkan pada pola pengundian mereka yang rencam dan berbeza antara PRU13, PRU14 dan PRU15.
Katanya, ini menunjukkan adanya mesej politik yang sedang disampaikan oleh masyarakat Melayu kepada seluruh pemimpin politik yang inginkan sokongan mereka.
Tambah Anis lagi, di sisi demokrasi tahap pendidikan dan pendapatan ekonomi bukanlah melambangkan kualiti demokrasi semata-mata tetapi menunjukkan setiap kumpulan masyarakat yang berbeza mempunyai tuntutan tersendiri yang perlu diberikan perhatian oleh kerajaan.
"Perangkaan dasar negara yang tidak memenuhi aspirasi masyarakat Melayu berserta pandangan yang prejudis terhadap demografi mereka akan mengundang tindak balas yang lebih reaktif kepada PH.
"Khususnya di mana PRN akan datang bakal menjadi medan ujian kedua dalam menentu ukur tahap sokongan orang Melayu khususnya di kawasan majoriti Melayu terhadap kerajaan semasa."
Sementara itu, Pengarah Eksekutif Ilham Centre Hisommudin Bakar melihat kenyataan yang dibuat oleh setiausaha agung PKR sebagai kenyataan kurang tepat.
Hisommudin berkata Saifuddin dikenali sebagai selalu bercakap bersandarkan fakta dalam ucapannya.
Tetapi berbeza kali ini apabila petikan ceramah berkenaan kurang tepat dari sudut fakta.
Katanya, sokongan PN adalah merentasi umur jika dilihat kepada keputusan pilihan raya yang lepas.
Katanya, di negeri jajaran Melayu semua saluran pengundian berlaku peningkatan berganda kepada PN jika dibandingan dengan keputusan PRU14.
Menurut Hisommudin, ini bermakna sokongan kepada PN disumbangkan oleh semua lapisan masyarakat sama ada muda atau tua, pendidikan tinggi atau rendah.
"Kekurangan kepada PN ialah segmen bukan Melayu.
"Oleh itu, saya melihat kenyataan berkenaan lebih kepada menyedapkan hati jentera PH tetapi bukan berlandaskan fakta sebenar," katanya.


Kes harian menurun ke paras 3,000 jangkitan

3,074 kes baru Covid-19 direkodkan hari ini menjadikan jumlah keseluruhan kes sebanyak 2,805,337.Pesakit yang sembuh pula mencatat 2,828 kes hari ini menjadikan jumlah keseluruhan kes sembuh sebanyak 2,732,771.Dalam pada itu, kes yang memerlukan rawatan di unit rawatan rapi (ICU) adalah sebanyak 193 kes di mana 158 daripadanya disahkan Covid-19.Sementara itu pesakit yang memerlukan bantuan pernafasan adalah sebanyak 90 kes di mana 61 adalah kes Covid-19.Dari 3,074 kes harian yang dilaporkan pada hari ini, 30 kes (1.0%) adalah daripada Kategori Tiga, Empat, dan Lima, dan 3,044 kes (99.0%) lagi adalah terdiri daripada Kategori Satu dan Dua.


Suntikan vaksin Covid-19 bermula pada 26 Februari, kata PM

Perdana Menteri Muhyiddin Yassin hari ini mengumumkan vaksin Pfizer-BioTech akan tiba di Malaysia pada 21 Februari depan dan tiga terdapat fasa suntikan seperti yang terkandung dalam Program Imunisasi Covid-19 Kebangsaan.Katanya, fasa pertama melibatkan petugas barisan hadapan bermula 26 Februari sehingga April dan diikuti dengan fasa kedua yang akan bermula pada April sehingga Ogos melibatkan kumpulan berisiko tinggi.“Inilah yang saya maksudkan apabila saya katakan bahawa vaksin Covid-19 adalah antara sinar harapan kita yang paling utama untuk kita menang dalam perang melawan Covid-19,” katanya ketika melancarkan Buku Panduan Program Imunisasi Covid-19 Kebangsaan di Putrajaya hari ini.“Pastinya, satu lembaran baru bakal terbuka dengan bermulanya Program Imunisasi Covid-19 Kebangsaan pada penghujung bulan ini”.Muhyiddin berkata, beliau bakal menjadi antara individu terawal menerima suntikan vaksin iaitu bersama-sama dengan petugas barisan hadapan pada 26 Februari.Katanya, pemberian vaksin fasa ketiga akan bermula dari Mei 2021 sehingga Februari 2022 melibatkan golongan dewasa berumur 18 tahun ke atas.Menurut perdana menteri, vaksin Covid-19 akan memberikan impak positif kepada sektor ekonomi seperti pelancongan selain memberikan rakyat peluang beriadah seperti bersukan selain membolehkan aktiviti menziarahi sanak-saudara seperti biasa.Program imunisasi menyeluruh itu diadakan Putrajaya bertujuan untuk memastikan imuniti kelompok dapat dibentuk di dalam komuniti sekali gus memutuskan rantaian penularan jangkitan Covid-19.Dengan bertemakan “Lindung Diri, Lindung Semua”, Putrajaya berkata pemberian vaksinasi amat penting untuk melindungi diri sendiri, keluarga dan masyarakat sekitar.Buku Panduan Program Imunisasi Covid-19 Kebangsaan boleh dimuat turun melalui laman sesawang www.VaksinCovid.gov.my.


Kedai buku, alat tulis, telekomunikasi dibenarkan beroperasi bermula 16 Julai

Pengusaha kedai komputer, telekomunikasi, kedai buku dan alat tulis boleh menarik nafas lega apabila kerajaan membenarkan premis-premis itu beroperasi bermula esok.Timbalan Perdana Menteri Ismail Sabri Yaakob berkata, ini kerana pandemik Covid-19 mengubah cara pembelajaran harian di setiap pertingkat pengajian yang kini mempraktikkan sistem pengajaran dan pembelajaran di rumah (PdPR) secara dalam talian.“Kebenaran ini diberikan setelah mengambil kira maklumbalas pelajar, ibubapa serta tenaga pengajar dan untuk memastikan guru serta pelajar dapat menjalankan PdPR tanpa ganguan.“Selain itu, sidang khas juga bersetuju untuk membenarkan pergerakan pelajar dari kawasan yang dikenakan perintah kawalan pergerakan diperketatkan (PKPD) atau ke kawasan PKPD dengan syarat mendapat kebenaran polis bagi tujuan mengambil peperiksaan termasuk peperiksaan profesional,” katanya dalam satu kenyataan hari ini.Terdahulu pengusaha kedai buku dan alat tulis dilaporkan merayu agar dibenarkan beroperasi mengambil kira keperluan PdPR.Dalam pada itu, 180 premis meliputi kilang, premis perniagaan dan tapak pembinaan diarahkan tutup kerana gagal mematuhi SOP.Ismail turut mengumumkan penamatan PKPD di sembilan lokaliti di ibu kota.Sembilan lokaliti itu ialah di Sri Semarak, Batu Muda, Kampung Baru Air Panas, Kampung Padang Balang, Taman Koperasi Polis (Fasa 2), Flat Sri Sabah, Bandar Baru Sentul dan Taman Ikan Emas.PKPD di enam lokaliti di Sabah dan di dua mukim di Kuantan, Pahang turut ditamatkan esok.


Kerajaan Negeri Sembilan pertahan langkah tukar nama jalan sempena pengasas DAP

Dua exco kerajaan Negeri Sembilan mempertahankan keputusan kerajaan negeri menjenamakan semula Jalan Temiang kepada Jalan Dr Chen Man Hin bersempena nama Chen Man Hin, yang juga pengasas DAP, dalam satu mesyuarat exco baru-baru ini.
Bakri Sawir yang juga Ahli Dewan Undangan Negeri (Adun) Klewang berkata bantahan terhadap penjenamaan semula jalan tersebut tidak sepatutnya menjadi isu yang besar.
Katanya, tidak seharusnya mengaitkan sejarah lama dan latar belakang seseorang tokoh yang turut menyumbang jasa kepada masyarakat negeri itu.
"Kenapa nak dikaitkan dengan cerita-cerita lama kan? Pengasas komunis dan sebagainya," katanya kepada MalaysiaNow.
"Kenapa nak dikaitkan sebegitu kerana sekarang ini kerajaan China pun berhubungan dengan Malaysia.
"Jadi kenapa nama komunis itu nak disebut dalam Malaysia?"
Katanya, di peringkat kerajaan negeri akan sentiasa mempertimbangkan sebarang cadangan pertukaran nama jalan atau sesuatu tempat selepas dinilai secara bersama barisan exco.
"Itu biasa di mana-mana tempat (negeri) pun.
"Prosedur itu kita bincang di peringkat kerajaan negeri, kemudian kita persembahkan kepada Yang di-Pertuan Besar Tuanku Muhriz Tuanku Munawir untuk perkenan.
"Dan Tuanku juga sudah perkenan," katanya.
Pada 15 Februari, Menteri Besar Negeri Sembilan Aminuddin Harun mengumumkan dua nama jalan utama di Negeri Sembilan ditukar kepada nama tokoh yang banyak berjasa di negeri itu.
Jalan Sikamat ditukar menjadi Jalan Datuk Sheikh Mohd Murtadza Ahmad yang juga bekas mufti Negeri Sembilan.
Jalan Temiang pula ditukar menjadi Jalan Dr Chen Man Hin.
Katanya, jalan itu bagi memperingati jasa mendiang yang merupakan pengasas sebelum menjadi pengerusi dan penasihat seumur hidup DAP ketika hayatnya.
Manakala Murtadza memegang jawatan mufti Negeri Sembilan antara 1987 sehingga 2008, berjasa dalam mewujudkan Enakmen Murtad pada 2004 dan Enakmen Kawalan Tarekat pada 2007 yang menjadikannya sebagai negeri yang pertama mewujudkan kedua-dua enakmen berkenaan.

Dr Chen Man Hin (kiri) bersama pemimpin veteran DAP Lim Kit Siang dan lain-lain sewaktu virus Nipah merebak di Bukit Pelanduk, Negeri Sembilan.

Perkembangan terbaru di negeri itu mencetuskan rasa tidak puas hati dan bantahan beberapa pihak yang mengatakan lebih ramai tokoh yang lebih layak mendapat pengiktirafan tersebut.
Selain itu, ada juga menyifatkan pertukaran nama jalan itu sebagai salah satu tindakan populis untuk menormalisasikan dan mempromosi ideologi DAP memperjuangkan fahaman sekular di Malaysia.
Usaha untuk mendapatkan pendapat bekas menteri besar negeri Mohamad Hasan berhubung keputusan tersebut bagaimanapun tidak berhasil apabila tiada maklum balas diberikan.
Mengulas lanjut, Bakri berkata, secara peribadinya tiada nilai yang salah dalam keputusan tersebut meskipun diadakan bantahan oleh beberapa pihak.
Katanya, sesiapa sahaja mempunyai hak untuk membantah dan menyuarakan pandangan masing-masing berhubung perkara tersebut.
"Kita melihat dari satu sudut, orang lain melihat satu sudut. Ianya tak boleh satu sudut sahaja.
"Kita terima pandangan semuanya jadi tak perlulah diperbesar-besarkan isu yang bagi saya tak jadi isu pun."
Sementara itu, exco S Veerapan yang juga Adun Repah memberitahu perkhidmatan Chen sebagai doktor yang banyak membantu masyarakat negeri itu menjadikannya sebagai tokoh yang layak mendapat pengiktirafan sedemikian.
"Beliau memberikan perkhidmatan percuma kepada penduduk di Negeri Sembilan yang pergi ke kliniknya atau sesiapa yang melawat klinik beliau," katanya kepada MalaysiaNow.
Atas sebab itu, kerajaan negeri berpandangan sudah tiba masanya untuk memberikan penghargaan kepada tokoh tersebut kerana banyak membantu rakyat tanpa mengira kaum dan agama.
Chen meninggal dunia di kediamannya di Seremban, Negeri Sembilan, Ogos tahun lalu pada usia 97 tahun.
Beliau merupakan penasihat seumur hidup DAP dan bekas ahli Parlimen dan Adun.


Pemain sektor seni rayu adakan persembahan, pameran sepanjang sekatan pergerakan penuh

Komuniti seni tempatan menggesa kerajaan membenarkan kegiatan seni diadakan sepanjang sekatan pergerakan penuh, mengatakan industri itu harus dianggap sebagai penting terutama ketika orang ramai berdepan situasi sukar sekali gus bagi membantu mereka menghadapi kesukaran krisis pandemik.Faridah Merican, pengasas bersama dan penerbit eksekutif Pusat Seni Persembahan Kuala Lumpur (KLPAC), berkata pusat itu kini hanya memiliki baki sebanyak RM5,000 dalam akaun bank untuk bertahan sepanjang bulan ini.Dalam surat terbuka kepada Ketua Pengarah Majlis Keselamatan Negara Mohd Rabin Basir, Menteri Komunikasi dan Multimedia Saifuddin Abdullah serta Menteri Pelancongan Nancy Shukri, Faridah mengatakan separuh daripada kerugian bulanan pusat itu berpunca daripada sewaan premis yang tertunggak sebanyak 80% sejak tahun lalu.Kakitangan KLPAC juga turut mengalami penurunan gaji hingga 60% sejak pelaksanaan ketiga perintah kawalan pergerakan (PKP) atau PKP 3.0.“Apa yang kami peroleh dari segi jualan tiket melalui satu bulan pertunjukan dalam talian, yang dijalankan secara keseluruhan sebanyak empat kali, adalah kurang daripada separuh jika dibanding dengan apa yang kami perolehi dari satu persembahan secara langsung.“Kemungkinan besar mereka akan ditukar menjadi kakitangan kontrak tidak lama lagi,” katanya dalam surat tersebut.“Kami berusaha sebaik mungkin untuk berpegang teguh pada janji bahawa kami tidak akan memberhentikan mereka.”Faridah turut berkata sudah tiba masanya untuk membenarkan aktiviti seni dijalankan semula, menambah “Covid-19 mungkin akan berterusan untuk tempoh yang lama”.“Adakah maksudnya aktiviti seni akan mati sepanjang 2022 dan tahun-tahun seterusnya? Hal ini akan menyebabkan pemulihan sektor seni semakin lambat berlaku.“Daripada meletakkan sektor seni dalam senarai negatif, menutup operasinya dan menjadi sektor yang terakhir dibuka semula, kita harus terima hakikat dan ubah naratif ini.“Sudah tiba masanya Malaysia memutuskan apakah ia masih mahu seni menjadi sebahagian daripada landskap tempatan ketika kita bangkit semula daripada bencana ini,” katanya.Sementara itu, pengasas Galeri G13 Kenny Teng berkata dia banyak belajar untuk menyesuaikan diri dengan pandemik yang melanda negara ketika ini.Sejak 2017, laman sesawang Galeri G13 menawarkan kepada pengunjung cara unik melawat galeri seni secara maya, sebuah ciri yang direka khas untuk mereka yang tidak dapat mengunjungi galeri secara fizikal.Ketika galeri seni ditutup semasa PKP, Teng menyedari pandemik m memberi peluang kepada Galeri G13 untuk benar-benar memanfaatkan kaedah maya tersebut.“Ideanya adalah untuk mempamerkan karya kita kepada khalayak global kerana sepanjang 10 tahun kami dalam bidang seni, kami terlibat dengan orang-orang dari luar Malaysia dan kami memiliki pengumpul seni dari luar negara.“Jadi, ketika wabak ini melanda, kami sudah mengetahui sistem dan infrastruktur (yang boleh digunakan),” katanya.“Apa yang kami lakukan adalah memanfaatkannya dan ubah sepenuhnya pameran fizikal menjadi pameran dalam talian.”Walaupun galeri dalam talian menarik ramai artis tempatan, wujud juga mereka yang berkata pengalaman pameran maya tidak sama dengan pameran fizikal.Bagaimanapun Teng berkata mustahil untuk galeri menangguhkan pameran-pamerannya sehingga m dapat dibuka semula secara fizikal, sambil menambah menggunakan kaedah pameran maya secara dalam talian sepenuhnya adalah salah satu cara galeri melangsungkan operasinya.“Sebilangan artis sukar terima cara begini kerana mereka harap orang datang dan berinteraksi dengan karya mereka,” katanya.“Namun hakikatnya, kita tidak lagi boleh menunggu pameran fizikal dijalankan semula.”Teng bersetuju seni harus dikategorikan sebagai sektor yang penting, ia tidak semestinya dipandang dari segi ekonomi bahkan kesannya terhadap budaya juga perlu dipandang secara serius.“Sekiranya pertunjukan seni dibatalkan, artis, kedai percetakan, orang-orang yang menjaga laman sesawang kami dan seluruh ekosistem akan terjejas. Ini adalah aset budaya bagi negara kita dan kita tidak boleh berhenti.”Artis visual tempatan, Louise Low baru-baru ini mempamerkan siri karya yang merangkumi pengalaman perasaan terperangkap, terutama dalam tempoh PKP.Pada awalnya, karya itu dijadualkan untuk dipamerkan di Taiwan dalam sebuah projek berjudul CAGE atau TRAPPED.CAGED, karya Louise Low.Karyanya itu dibina daripada silikon di atas cermin bagi memberikan kesan reflektif kepada penonton.“Saya dapati siri karya ini sangat sesuai buat masa sekarang, jadi saya putuskan untuk pamerkannya sekali lagi,” kata Low.“Karya ini bersifat peribadi bagi saya, kerana saya merasakan perasaan itu sepanjang pandemik ini, ada banyak berita negatif beredar dan semua orang perlu mencari jalan untuk terus positif dalam kehidupan demi mencapai keseimbangan.“Apa yang saya cuba katakan, walaupun anda terperangkap semasa lockdown, keadaan fikiran anda adalah lebih penting,” tambahnya.Dengan pameran seni terpaksa ditangguh dan galeri pula terpaksa ditutup, Low berkata situasi ketika ini memaksa ramai artis termasuk dirinya untuk menangguhkan kerja mereka dan mencari cara lain mendapatkan pendapatan.Low turut menasihatkan seniman lain mengambil pekerjaan sampingan bagi keperluan diri sendiri daripada hanya menunggu aktiviti seni dibenarkan beroperasi semula.“Saya rasa seniman harus lebih rasional untuk pertimbangkan keperluan hidup juga. Sekiranya anda bergelut, lebih baik dapatkan pekerjaan yang dapat buat anda terus hidup,” katanya.“Lagipun, kita akan sentiasa menjadi seniman sepanjang hidup kita. Seni kita boleh tunggu, tetapi kesihatan fizikal dan mental kita tidak boleh.”


Malaysia, Indonesia tangguh rundingan perdagangan dengan EU berhubung minyak sawit, kata laporan

Malaysia dan Indonesia akan menangguhkan rundingan perdagangan dengan Kesatuan Eropah (EU) sementara mereka mendapatkan layanan yang lebih adil untuk pekebun kecil kelapa sawit, lapor Financial Times (FT) pada Rabu.
Timbalan Perdana Menteri Fadillah Yusof berkata undang-undang EU baru-baru ini yang melarang import produk yang datang dari tanah hasil daripada penerokaan hutan adalah "layanan yang menghukum dan tidak adil terhadap kami dan kepada pekebun kecil khususnya", tambah laporan itu.
Menteri Penyelaras Hal Ehwal Ekonomi Indonesia Airlangga Hartarto berkata dasar itu mengutamakan "syarikat besar atau multinasional" yang mampu menanggung tahap birokrasi yang akan dituntut oleh peraturan itu, lapor FT.
Indonesia dan Malaysia awal bulan ini menghantar pegawai tinggi ke EU untuk menyuarakan kebimbangan terhadap undang-undang penebangan hutan, yang mereka percaya boleh memudaratkan perniagaan pertanian kecil.
Kedua-dua negara adalah pengeluar minyak sawit terbesar di dunia dan menyumbang kira-kira 85% daripada eksport minyak sawit global.
EU ialah pasaran ketiga terbesar mereka.
Undang-undang penebangan hutan penting EU juga akan mengharamkan import ke dalam blok kopi, daging lembu, soya dan komoditi lain melainkan syarikat boleh memberikan maklumat "boleh disahkan" produk itu tidak ditanam di tanah yang ditebang selepas 2020.
Reuters cuba mendapatkan maklum balas daripada Fadillah dan kementerian penyelaras hal ehwal ekonomi Indonesia, namun tidak berjaya.


Jakel dikompaun RM10,000 kerana gagal patuhi SOP Covid-19

Syarikat tekstil, Jakel Sdn Bhd yang lebih popular dengan gelaran Jakel dikenakan kompaun sebanyak RM10,000 kerana gagal mematuhi prosedur operasi standard (SOP) di cawangannya di Bangi, Selangor semalam, kata Ketua Pengarah Kesihatan Dr Noor Hisham Abdullah.Noor Hisham memberitahu MalaysiaNow, syarikat tersebut melakukan lima kesalahan antaranya gagal memastikan bilangan pintu masuk dihadkan kepada satu pintu utama, tiada penjarakan  satu meter dan gagal memastikan pelanggan membuat saringan MySejahtera.Selain itu, Jakel juga didapati bersalah kerana gagal mengehadkan bilangan pelanggan yang masuk ke dalam premis dan gagal memastikan nombor maklumat ditulis dalam buku daftar yang lengkap.“Kompaun dikeluarkan di bawah Peraturan 18, Peraturan-Peraturan Pencegahan dan Pengawalan Penyakit Berjangkit,” katanya kepada MalaysiaNow.Semalam tular gambar pengunjung sesak di Jakel cawangan Bangi dengan tidak mematuhi SOP kesihatan Covid-19.Sementara itu, Pejabat Kesihatan Daerah Hulu Langat memberitahu MalaysiaNow, pengurusan Jakel Bangi diingatkan sekiranya berlaku pelanggaran SOP pada masa akan datang, tindakan penutupan premis selama 14 hari tanpa kompromi tidak teragak-agak untuk dilakukan.


Singapura rekod kes baru tertinggi sejak pandemik melanda

Menteri kesihatan Singapura melaporkan 1,504 kes baru Covid-19 pada Khamis, tertinggi sejak pandemik melanda negara itu.Kenaikan kes baru-baru ini selepas kelonggaran beberapa sekatan pergerakan diumumkan kerajaannya menyebabkan Singapura mengambil keputusan untuk menghentikan usaha pembukaan semula sektor-sektor ekonomi dan sosial di negara itu.Lebih dari 80% populasi negara itu telah menerima vaksin Covid-19.


Malaysia sumbang lebih RM8.6 juta untuk Turkiye, Syria

Malaysia akan menyalurkan sumbangan lebih US$2 juta (lebih RM8.6 juta) kepada Turkiye dan Syria bagi membantu mangsa gempa bumi di kedua-dua negara itu, kata Perdana Menteri Anwar Ibrahim.
Dalam sidang media selepas mempengerusikan mesyuarat Kabinet di Putrajaya hari ini, beliau berkata Jemaah Menteri bersetuju menyediakan US$1 juta (RM4.3 juta) manakala Sultan Johor Sultan Ibrahim Almarhum Sultan Iskandar turut berkenan menyumbang US$1 juta (RM4.3 juta) lagi bagi tujuan tersebut.
Dalam pada itu, katanya Majlis Agama Islam Wilayah Persekutuan juga akan menyumbang RM10 juta yang sebahagian bantuan itu akan disalurkan ke Turkiye dan Syria.
Gempa bumi besar dengan magnitud 7.8 pada skala Richter  melanda selatan Turkiye dan barat laut Syria pada Isnin lepas telah meragut beribu nyawa di Turkiye dan Syria. Kesan gegaran gempa itu dilaporkan turut dirasai di Cyprus dan Lubnan.
Sementara itu, Anwar berkata Malaysia akan menghantar Pasukan Mencari dan Menyelamat Khas Malaysia (SMART) kedua ke Turkiye malam ini untuk menyertai misi mencari dan menyelamat (SAR) mangsa gempa bumi di negara itu.
Pasukan kedua di bawah seliaan Agensi Pengurusan Bencana Negara (NADMA) itu akan dianggotai 70 anggota daripada SMART serta Jabatan Bomba dan Penyelamat Malaysia.
“Ini kerana pasukan pertama sangat berkesan, Turkiye memohon tambah anggota,” katanya.
Pada 6 Februari lepas, Malaysia menghantar pasukan SMART ke Turkiye bagi membantu misi SAR mangsa gempa bumi di selatan Turkiye sebagai tanda solidariti kepada mangsa yang terjejas.
Anwar berkata Kementerian Pertahanan juga sedang mempersiapkan pasukan doktor dan paramedik dari Angkatan Tentera Malaysia untuk digerakkan ke Turkiye.
"Pasukan dari ATM ini bersedia untuk menggerakkan hospital medan ke Turkiye namun sedang menunggu pengesahan mengenai keperluannya oleh negara itu," katanya.
Mengenai proses membantu mangsa di Syria, Anwar berkata sebarang proses sumbangan ke negara itu akan dilaksanakan melalui International Committee of The Red Cross (Jawatankuasa Antarabangsa Palang Merah).
“Ini kerana ada masalah sekatan… konsul kita di Syria akan memastikan penyaluran dana dan pembelian perubatan disalur melalui Palang Merah,” katanya.


Dewan Rakyat dijangka bahas langkah bantu mangsa sindiket penipuan pekerjaan

Tindakan-tindakan yang diperlukan bagi membantu rakyat Malaysia yang ditipu dan diculik sindiket penipuan pekerjaan terutamanya di rantau Asia Tenggara bakal menjadi tumpuan persidangan Dewan Rakyat hari ini.
Menurut aturan urusan mesyuarat dalam laman sesawang rasmi Parlimen, soalan itu selain tindakan pencegahan yang diambil kementerian berkenaan dan kedutaan-kedutaan Malaysia bagi membanteras kegiatan penipuan pekerjaan berkenaan diajukan Mohd Fasiah Mohd Fakeh (Bersatu-Sabak Bernam) kepada menteri luar pada sesi Waktu Pertanyaan Menteri.
Turut tersenarai, soalan Wong Hon Wai (PH-Bukit Bendera) yang meminta menteri kewangan sama ada satu krisis kewangan sedang terbentuk berikutan nilai Ringgit Malaysia menjunam berbanding dolar Amerika Syarikat (AS), kadar inflasi dan hutang kerajaan yang kian bertambah.
Pada sesi soal jawab pula, Wan Hassan Mohd Ramli (PAS-Dungun) akan mengajukan soalan kepada menteri pengangkutan mengenai inisiatif dilaksanakan kementerian berkenaan bagi mengawal dan memantau harga tiket penerbangan domestik pada kebanyakan masa yang mahal dan tidak berpatutan.
Selain itu, Anwar Ibrahim (PH-Port Dickson) mahu menteri perdagangan dalam negeri dan hal ehwal pengguna menyatakan prestasi Pasukan Khas Jihad Tangani Inflasi dalam menangani kenaikan kadar inflasi keseluruhan yang meningkat kepada 4.4% dan inflasi makanan kepada 6.9% pada Julai 2022 sepertimana laporan Indeks Harga Pengguna (IHP) terbitan Jabatan Perangkaan Negara (DOSM).
Dewan Rakyat juga dijangka bakal tertumpu kepada pembentangan Rang Undang-Undang Kesatuan Sekerja (Pindaan) 2022, Rang Undang-Undang Kualiti Alam Sekeliling (Pindaan) 2022, Rang Undang-Undang Pengangkutan Jalan (Pindaan) 2022, Rang Undang-Undang Lembaga Pelesenan Kenderaan Perdagangan (Pindaan) 2022 dan Rang Undang-Undang Pengangkutan Awam Darat (Pindaan) 2022 untuk bacaan kali kedua.
Turut tersenarai adalah pembentangan untuk bacaan kali kedua bagi Rang Undang-Undang Kawalan Produk Tembakau dan Merokok (Pindaan) 2022 (Dalam pertimbangan Jawatankuasa Pilihan Khas), selain Rang Undang-Undang Makanan (Pindaan) 2022 serta Rang Undang-Undang Pencegahan dan Pengawalan Penyakit Berjangkit (Pindaan) 2021.
Persidangan Dewan Rakyat kali ini dijadualkan berlangsung selama 32 hari dari 3 Oktober hingga 29 Nov.


Trump akan ditangkap?

Polis New York mengetatkan kawalan keselamatan pada Isnin menjelang kemungkinan pendakwaan bersejarah Donald Trump berhubung wang yang dibayar kepada pelakon lucah, dengan bekas presiden Amerika Syarikat (AS) itu mengugut untuk mencetuskan demonstrasi besar-besaran jika didakwa.
Hanya beberapa puluh penyokong Trump menghadiri protes di New York pada petang Isnin walaupun, ketika juri utama mempertimbangkan siasatan oleh peguam daerah Manhattan Alvin Bragg berhubung pembayaran rahsia kepada Stormy Daniels pada 2016.
Trump akan menjadi bekas presiden pertama yang didakwa melakukan jenayah jika dakwaan itu difailkan – satu langkah yang akan mencetuskan gelombang kejutan menjelang pemilihan presiden pada 2024, yang mana individu berusia 76 tahun itu dijangka bertanding semula.
Bragg, seorang Demokrat yang dipilih, tidak mengesahkan sebarang rancangan secara terbuka, tetapi meletakkan saksi penting di hadapan juri dalam beberapa minggu kebelakangan ini dan menawarkan peluang kepada Trump untuk memberi keterangan.
Hujung minggu lalu, Trump berkata beliau mungkin akan "ditangkap" pada Selasa dan menggesa penyokong untuk "Bantah, ambil semula negara kita!" walaupun peguamnya berkata ulasan itu berdasarkan laporan media dan bukannya tindakan baru oleh pihak pendakwa.
Beberapa media AS berkata panel itu boleh mengundi untuk mendakwa apabila ia kembali bersidang pada Rabu selepas ia menemu bual saksi terakhirnya, peguam Robert Costello, pada Isnin.
Polis New York bersiap sedia untuk penahanan yang tidak pernah berlaku sebelum ini, yang akan menyaksikan bekas pemimpin AS dicap jari dan mungkin digari, dengan mendirikan penghadang di luar pejabat Bragg dan Menara Trump di Fifth Avenue.
Lebih 12 pegawai kanan polis bertemu dengan pembantu datuk bandar pada Ahad untuk membincangkan keselamatan dan rancangan kontingensi sekiranya protes berlaku, lapor New York Times.
NBC News berkata polis dan agensi penguat kuasa undang-undang lain sudah menjalankan "penilaian keselamatan awal," termasuk meletakkan perimeter keselamatan di sekitar Mahkamah Jenayah Manhattan di mana Trump mungkin akan hadir.
Demokrat kanan memberi amaran bahawa ugutan Trump boleh mencetuskan keganasan kali kedua selepas pernah dicetuskan penyokongnya di Washington pada Januari 2021.
Dalam kumpulan dalam talian bernama "The Donald," beberapa penyokong Trump menggesa "mogok kebangsaan" dan "Perang Saudara 2.0" untuk melindungi Trump dan membantah sebarang penangkapan.
Akan tetapi tiada petunjuk bahawa kemungkinan berlaku demonstrasi besar-besaran selepas anak lelaki Trump dan pengulas terkemuka tidak secara terbuka menggesa tindakan di jalanan seperti yang dilakukan selepas pilihan raya 2020, ketika Presiden Joe Biden menewaskan figura itu.
Buat masa ini, hanya satu protes kecil yang dianjurkan oleh Kelab Republikan Muda New York di hilir Manhattan berlangsung secara aman.


CITF mohon maaf pengguna hadapi kesukaran tempah vaksinasi AstraZeneca

Gangguan teknikal yang berlaku sewaktu tempahan slot janji temu vaksin AstraZeneca secara sukarela (pusingan kedua) dibuka tengah hari tadi, menyebabkan pengguna menghadapi kesukaran mengakses beberapa butang ciri laman sesawang Badan Bertindak Imunisasi Covid-19 (CITF).Dalam kenyataan hari ini CITF memaklumkan, ia memandang serius masalah teknikal yang dihadapi dan tindakan akan diambil kepada pihak yang berkenaan, demi kepentingan awam dan negara.“Kami memohon maaf di atas segala kesulitan yang dihadapi oleh orang ramai, dalam membuat percubaan tempahan tersebut. Suka kami mengulangi bahawa mereka yang telah mendaftar di bawah Program Imunisasi Covid-19 Kebangsaan, akan tetap mendapat suntikan vaksin di bawah program itu terutamanya apabila kadar vaksinasi ditingkatkan dalam bulan-bulan mendatang,” katanya.Menurut CITF, sebanyak 956,609 tempahan dos vaksin AstraZeneca bagi penduduk Malaysia yang berumur 18 tahun ke atas, telah dipenuhi hari ini.“Inisiatif ini yang telah dibuka kepada penduduk Malaysia berusia 18 tahun ke atas di lima negeri iaitu Kuala Lumpur, Selangor, Pulau Pinang, Johor dan Sarawak telah habis ditempah dalam masa lebih kurang satu jam selepas tempahan dibuka,” katanya.Sebanyak 1,261,000 dos vaksin AstraZeneca telah ditawarkan, di mana 275,208 dos telah ditempah oleh warga emas sewaktu inisiatif tersebut mula dibuka daripada 23 Mei sehingga hari ini.  Sementara 29,183 orang dalam senarai menunggu vaksin Astrazeneca sebelum ini, telah dimasukkan ke dalam senarai giliran kali ini, menurut CITF.CITF mengucapkan terima kasih di atas sambutan baik orang ramai yang telah menjalankan tanggungjawab masing-masing, bagi memastikan negara mencapai imuniti kelompok seperti yang disasarkan.Laman media sosial dipenuhi dengan rasa tidak puas hati pengguna, yang tidak berjaya mendapat slot tempahan AstraZeneca.


Bas perantara percuma ke Parlimen bermula hari ini

Perkhidmatan bas pengantara percuma dari KL Sentral ke bangunan Parlimen disediakan bermula hari ini bagi mengatasi isu kekurangan tempat letak kereta dan kesesakan lalu lintas pada setiap hari ketika persidangan berlangsung.
Menteri Pengangkutan Anthony Loke Siew Fook berkata perkhidmatan bas yang terbuka kepada semua termasuk Ahli Parlimen, dan pegawai bertugas serta pengamal media itu bermula pada 8 pagi hingga tamat persidangan setiap hari dengan kekerapan perjalanan 30 minit pada waktu puncak dan setiap sejam di waktu lain.
"Tujuan kita (sediakan perkhidmatan ini) ialah memastikan ada satu mod pengangkutan awam yang sampai terus ke Parlimen. Perjalanan lebih kurang 5 kilometer ini juga akan berhenti di Taman Botani kerana di situ ada tempat letak kereta dan petugas boleh Park and Ride," katanya kepada pemberita di perkarangan bangunan Parlimen di Kuala Lumpur, hari ini.
Terdahulu, beliau menaiki bas berkenaan dari KL Sentral ke bangunan Parlimen.
Loke berkata kesesakan berlaku kerana hampir 2,000 kenderaan memasuki kompleks Parlimen setiap hari, tetapi hanya kira-kira 500 tempat letak kereta disediakan.
"Dengan bas ini, petugas juga dapat menjimatkan masa kerana bas akan berhenti di pos keselamatan untuk mereka mengambil pas. Bas ini tidak perlu beratur (di laluan pelawat) untuk masuk ke Parlimen," katanya.
Menurutnya, dua bas disewa setiap hari dengan kos sewa RM800 sebuah dan ditanggung sepenuhnya Kementerian Pengangkutan.


Selepas lebih 24 jam audio didedahkan, polis masih belum terima laporan

Polis masih belum menerima sebarang laporan sama ada daripada Ahmad Zahid Hamidi mahupun Anwar Ibrahim, lebih 24 jam selepas rakaman audio perbualan mereka tersebar sehingga menyebabkan kemarahan dari dalam Umno.Jurucakap Ibu Pejabat Polis Bukit Aman mengesahkan kepada MalaysiaNow, tiada sebarang laporan polis dibuat sehingga kini, walaupun kedua-dua Zahid dan Anwar menafikan rakaman perbualan itu merupakan suara mereka.Sebelum ini kedua-dua ahli politik itu mengatakan mereka akan mengarahkan pegawai untuk membuat laporan polis bagi menyiasat klip audio itu.Zahid dan Anwar, presiden Umno dan PKR, mendakwa rakaman audio mirip suara mereka itu adalah palsu.Rakaman audio berdurasi empat minit itu turut menunjukkan dua pemimpin parti politik itu saling berterima kasih dan menyatakan rasa senang hati selepas perwakilan-perwakilan Umno bersetuju dengan usul Zahid supaya parti itu memutuskan hubungan dengan gabungan Perikatan Nasional (PN).Zahid turut mengucapkan terima kasih kepada Anwar di atas sokongan moralnya.Di sebalik penafian mereka, MalaysiaNow dapat mengesahkan bahawa rakaman audio itu tulen dan suara dalam perbualan itu adalah Anwar dan Zahid.Sementara persoalan timbul tentang mengapa kedua-dua pemimpin itu menggunakan pihak ketiga untuk membuat laporan polis terhadap klip audio melibatkan mereka.Seorang peguam kanan memberitahu MalaysiaNow ini mungkin disebabkan kesan undang-undang yang merumitkan.Mohd Haniff Khatri berkata, terdapat risiko mereka didakwa membuat laporan polis palsu sekiranya rakaman perbualan itu dibuktikan tulen.“Sekiranya salah seorang atau kedua-dua mereka terlibat, maka kalau mereka sendiri membuat laporan, ianya boleh dikatakan sebagai memberi laporan palsu,” katanya kepada MalaysiaNow.“Besar kemungkinan, kedua-duanya mengambil taktik perundangan di mana pegawai mereka membuat laporan, supaya mereka sendiri tidak dikatakan membuat laporan palsu.”


Syria putuskan hubungan diplomatik dengan Ukraine

Syria pada Rabu memutuskan hubungan diplomatik dengan Ukraine sebagai tindak balas kepada langkah sama yang diambil Kiev pada bulan lepas, lapor Xinhua.
Kementerian Luar Syria ketika mengumumkan perkara itu turut mendakwa Ukraine telah bersikap agresif terhadap Syria sejak 2018.
Pada 2 Jun lalu, Ukraine memutuskan hubungan dengan Syria selepas Damsyik mengiktiraf kemerdekaan wilayah Donetsk dan Luhansk.


Penunjuk perasaan ambil alih pejabat perdana menteri Sri Lanka

Penunjuk perasaan menyerbu pejabat perdana menteri di Colombo pada Rabu walaupun sejumlah besar pasukan keselamatan telah ditempatkan di pejabat itu ketika krisis politik dan ekonomi Sri Lanka semakin meruncing pada Rabu.
Speaker Parlimen Mahinda Yapa Abeywardena berkata Presiden Gotabaya Rajapaksa, yang melarikan diri bersama isterinya menaiki pesawat tentera pada awal pagi semalam, melantik Perdana Menteri Ranil Wickremesinghe sebagai pemangku presiden.
Pejabat Wickremesinghe mengumumkan perintah berkurung di wilayah Colombo dan darurat di seluruh Sri Lanka untuk mengawal keadaan di tengah-tengah krisis ekonomi yang berlarutan.
Ketua pembangkang Sajith Premadasa mengkritik pelantikan Wickremesinghe sebagai pemangku presiden, menyifatkan beliau kurang dari segi kekuatan politik.
Wickremesinghe, 73, Ahli Parlimen tunggal dari Parti Kebangsaan Bersatu (UNP) yang mempunyai 225 kerusi di Parlimen, dilantik sebagai perdana menteri oleh Gotabaya pada Mei.
"Sekarang orang yang sama dilantik sebagai pemangku presiden. Ini adalah gaya demokrasi Rajapaksa. Sungguh lucu. Ia satu tragedi," kata Premadasa, dari parti Samagi Jana Balawegaya yang mempunyai 54 Ahli Parlimen.
Colombo menyaksikan penunjuk perasaan terus mengadakan bantahan meskipun perintah berkurung dilaksanakan.
Rakaman video menunjukkan penunjuk perasaan mengambil alih pejabat perdana menteri.
Speaker parlimen mengadakan mesyuarat bersama pemimpin daripada pelbagai parti pada petang Rabu untuk membincangkan krisis politik itu, lapor media Sri Lanka.


Garis panduan penggunaan kalimah ‘Allah’ akan diumumkan, kata KDN

Kementerian dalam negeri akan mengumumkan garis panduan penggunaan kalimah “Allah” susulan penghakiman Mahkamah Tinggi yang membatalkan larangan penggunaannya dan Putrajaya turut mengemukakan rayuan untuk semakan semula keputusan tersebut.Menteri Dalam Negeri Hamzah Zainudin berkata garis panduan tersebut akan didasari undang-undang sedia ada dan boleh diterima oleh semua kumpulan masyarakat.Beliau berkata perbincangan mengenai perkara tersebut telah diadakan bersama beberapa wakil dari pelbagai kumpulan agama bagi memastikan persetujuan bersama dapat dicapai.Beliau turut menambah garis panduan yang akan diumumkan secara berperingkat bagi memastikan setiap kumpulan agama dapat memahami isu tersebut dengan lebih baik.“Kalau boleh secepat mungkin, (kita) tak nak jadi isu (ini berlarutan),” kata beliau dalam sebuah sidang media hari ini.“Kita tidak mahu isu ini menjadi isu yang boleh ‘divide all of us’.”Pada 10 Mac lalu, Mahkamah Tinggi Kuala Lumpur menetapkan bahawa penganut Kristian boleh menggunaan beberapa perkataan termasuk “Allah”, “Baitullah”, “Kaabah,” dan “solat” dalam penerbitan agama mereka.Hakim Mahkamah Rayuan Nor Bee Ariffin yang bertindak sebagai hakim Mahkamah Tinggi membenarkan tindakan undang-undang ke atas permohonan seorang wanita Kristian berketurunan Melanau, Jill Ireland menggunakan kalimah Allah bagi tujuan keagamaan dan pendidikan.Keputusan itu menghentikan kemelut pertikaian selama 13 tahun sejak Jill membuatkan fail permohonan semakan kehakiman pada 20 Ogos 2008 dengan tujuan menuntut pemulangan CD yang dirampas pada pada 11 Mei 2008 serta bayaran ganti rugi.Pada hari yang sama mahkamah turut memutuskan kerajaan melakukan kesilapan dalam mengeluarkan larangan penggunaan kalimah Allah pada tahun 1986 kepada masyarakat bukan Islam.Dalam penghakimannya, beliau turut berkata, penganut Kristian menggunakan perkataan itu sejak lebih daripada 400 tahun.Bagaimanapun Putrajaya mengemukakan rayuan, mengatakan tidak berpuas hati terhadap keputusan tersebut.Perdana Menteri Muhyiddin Yassin dalam lawatannya ke Sarawak baru-baru ini mengatakan beliau menyerahkan perkara tersebut kepada mahkamah.Isu ini juga mencetuskan perdebatan mengenai penggunaan kalimah tersebut dan Sultan Selangor turut mengumumkan larangannya masih terpakai di negeri itu.Sementara itu, Ketua Menteri Sarawak Abang Johari Openg pula berkata pada awal bulan ini bahawa orang bukan Islam di Sarawak boleh menggunakan perkataan tersebut pada bila-bila masa.


Status MN akan dimuktamadkan, kata Tok Mat

Kedudukan dan status kerjasama Umno-PAS dalam Muafakat Nasional (MN) akan dimuktamadkan selepas meneliti semua pandangan pimpinan parti di pelbagai peringkat, kata Timbalan Presiden Umno Mohamad Hasan.Beliau berkata ketika ini, pelbagai kenyataan berhubung status Umno dalam MN yang dizahirkan pemimpin tertentu, disifatkannya sebagai hanya pandangan individu.“Kita dah sampai surah terakhir…nak khatam atau tidak, tak tahulah. Jadi kita akan buat keputusan di peringkat parti. Nasihat saya adalah biar parti buat keputusan. Keputusan untuk ‘khatam’ akan dibincangkan dalam mesyuarat biro politik dan mesyurat Majlis Tertinggi Umno.“Kepimpinan, presiden (Ahmad Zahid Hamidi) telahpun memberikan pandangan. Kita akan bincang pandangan dan nasihat ataupun apa yang dicakap oleh presiden dan juga pandangan-pandangan lain,” katanya. Beliau berkata demikian pada sidang media selepas merasmikan Wacana Aspirasi Umno bertajuk “Menggalas Perjuangan, Mendepani Cabaran” di Menara Dato Onn, Pusat Dagangan Dunia (WTC) hari ini sempena sambutan penubuhan Umno ke-76.Sebelum ini, Zahid dilaporkan berkata Umno perlu melupakan kerjasama dengan PAS melalui MN pada Pilihan Raya Umum Ke-15 (PRU15), selain memberi bayangan mustahil kerjasama itu diteruskan jika PAS terus memperlihat sikap “talam dua muka”.


DUN Kelantan ‘mungkin’ tidak bubar jika PRU tergempar

Dewan Undangan Negeri (DUN) Kelantan mungkin tidak akan dibubarkan jika berlaku Pilihan Raya Umum (PRU) tergempar dalam masa terdekat, kata Menteri Besar Ahmad Yakob.Pesuruhjaya PAS Kelantan itu bagaimanapun berkata, perkara itu masih dalam perbincangan kepimpinan parti.“Perkara ini dalam perbincangan pihak kepimpinan sama ada Dewan Undangan Negeri turut dibubarkan atau tidak.“Atas kaedah biasa saya rasa tidak ada keperluan untuk negeri (DUN) dibubarkan.“Apa yang perlu kita lihat kestabilan di peringkat Parlimen. Pandangan saya, kemungkinan besar hanya di peringkat Parlimen sahaja,” katanya kepada media di Machang, Kelantan semalam superti dilaporkan Malaysiakini.Sebelum ini Menteri Besar Kedah Muhammad Sanusi Md Nor turut menegaskan tiada keperluan untuk negeri-negeri yang stabil dari segi politik untuk membubarkan DUN.


AGC fail rayuan terhadap keputusan kes bunuh CEO Cradle Fund

Jabatan Peguam Negara (AGC) memfailkan notis rayuan untuk membatalkan keputusan Mahkamah Tinggi yang membebaskan Samirah Muzaffar dan dua remaja daripada pertuduhan membunuh ketua pegawai eksekutif (CEO) Cradle Fund Nazrin Hassan.Peguam Negara Idrus Harun ketika dihubungi mengesahkan perkara berkenaan.“Kami sedang merayu terhadap keputusan Mahkamah Tinggi,” katanya kepada Bernama menerusi aplikasi WhatsApp.Timbalan pendakwa raya Tengku Intan Suraya Tengku Ismail ketika ditanya berkata notis rayuan telah difailkan melalui e-filing semalam.Pihak pendakwaan mempunyai 14 hari untuk memfailkan notis rayuan agar Mahkamah Rayuan membatalkan keputusan Mahkamah Tinggi.Pada 21 Jun, hakim Mahkamah Tinggi Shah Alam Ab Karim Ab Rahman melepas dan membebaskan Samirah, 47 dan dua remaja yang kini berusia 19 dan 16 tahun, atas pertuduhan membunuh Nazrin, 45, selepas mendapati pihak pendakwaan gagal menimbulkan kes prima facie di akhir kes pendakwaan terhadap ketiga-tiga tertuduh.Dalam penghakimannya, Ab Karim memutuskan keterangan yang menunjukkan bahawa Samirah dan dua remaja adalah orang terakhir bersama si mati, tidak boleh dikatakan menjurus kepada kesalahan membunuh Nazrin.Hakim juga memutuskan tiada bukti langsung yang menunjukkan bahawa mereka bertiga melakukan kesalahan (pembunuhan).Samirah, serta dua remaja dan seorang warga Indonesia yang masih bebas Eka Wahyu Lestari didakwa membunuh Nazrin di sebuah rumah di Mutiara Damansara antara 11.30 malam 13 Jun 2018 dan 4 pagi 14 Jun 2018.


Laporan transformasi Parlimen akan diserah ke Kabinet, kata menteri

Laporan mengenai transformasi Parlimen akan diserahkan kepada Kabinet tidak lama lagi untuk disahkan, kata menteri di Jabatan Perdana Menteri (Parlimen dan undang-Undang) Wan Junaidi Tuanku Jaafar.Beliau berkata sebuah jawatankuasa bersama antara Parlimen dan kementeriannya juga akan dibentuk untuk memastikan pelbagai cadangan yang dibincangkan mengenai perkara itu dapat dilaksanakan segera sebagaimana telah dipersetujui dalam perbincangan selama 90 minit bersama Yang di-Pertua Dewan Negara Rais Yatim dan Yang di-Pertua Dewan Rakyat Azhar Azizan Harun, pada Khamis.“Dengan sukacita saya maklumkan bahawa yang di-pertua Dewan Negara dan yang di-pertua Dewan Rakyat menerima cadangan itu secara positif dan sebenarnya, bersedia memainkan peranan utama dalam mentransformasi Parlimen kita,” katanya dalam kenyataan hari ini.Beliau berkata tiga perkara utama yang dibincangkan adalah untuk menghidupkan atau memperkenalkan semula Akta Perkhidmatan Parlimen untuk memberi kebebasan kepada Parlimen, cadangan untuk mewujudkan akta baru Parlimen bagi menggantikan Akta Hak Istimewa dan Kuasa Parlimen 1952 (Pindaan 1988) dan perbincangan mengenai lebih banyak pindaan terhadap Peraturan-peraturan dan Perintah-perintah Tetap Dewan Rakyat dan Dewan Negara sedia ada.Beliau berkata, langkah untuk menghidupkan kembali atau memperkenalkan semula Akta Perkhidmatan Parlimen bertujuan memberi kebebasan kepada Parlimen dan ia selaras dengan apa yang dilakukan oleh Parlimen lain di peringkat antarabangsa.Ini berdasarkan Artikel 62 (prosedur Parlimen) dan Artikel 63 (Hak Istimewa Parlimen) di bawah peruntukan Perlembagaan Persekutuan, kata Junaidi.Mengenai cadangan untuk mewujudkan akta baru Parlimen bagi menggantikan Akta Hak Istimewa dan Kuasa Parlimen 1952 (Pindaan 1988) beliau berkata bahawa akta yang ada ketika ini seharusnya diganti.“Akta ini digubal pada 1952, dalam suasana Parlimen 1952. Malah ia bukan persekitaran sebenar Parlimen, kerana ia diwujudkan semasa Tanah Melayu berada di bawah Perjanjian Persekutuan 1948. Akta yang sedia ada sudah benar-benar lapuk dan ketinggalan zaman serta tidak lagi sesuai untuk landskap politik pada abad ke-21,” katanya.Justeru beliau berkata adalah lebih baik untuk menggubal akta Parlimen baru yang lebih komprehensif, inklusif dan lengkap berbanding membuat pindaan terhadap akta sedia ada.“Ia juga selari dengan tindakan kebanyakan negara Komanwel seperti Australia, Kanada, New Zealand dan India,” katanya.


Ini kerajaan PN, kata Shahidan tolak ‘polemik’ penjenamaan

Bekas pengerusi kelab penyokong kerajaan menolak isu yang ditimbulkan bagi mencetuskan polemik mengenai nama jenama kerajaan hari ini, mengatakan pentadbiran yang baru ditubuhkan adalah kerajaan Perikatan Nasional (PN), cuma ia kini diketuai oleh perdana menteri dari Barisan Nasional (BN).Shahidan Kassim yang mengetuai Majlis Ahli Parlimen Perikatan Nasional (PNBBC) dalam pertadbiran Muhyiddin Yassin sebelum ini berkata, perkara tersebut tidak perlu dijadikan isu dan tidak seharusnya dibangkitkan sebagai polemik.Shahidan yang dilantik sebagai menteri Wilayah Persekutuan berkata kerajaan hari ini masih kerajaan PN cuma bezanya ia kini diterajui BN dan bukannya Bersatu.“Pasal apa pula bukan kerajaan PN? Ini ialah BN-led government yang sekarang berada dalam PN,” katanya kepada MalaysiaNow.“Bagi saya tidak ada polemik, ia diwujudkan sesetengah pihak untuk jadikan perbincangan. Pada saya tak perlu.”Kepimpinan Ismail Sabri Yaakob sebagai perdana menteri disokong 50 ahli Parlimen PN disusuli dengan 40 lagi dari BN yang kebanyakannya terdiri daripada ahli Parlimen Umno, 18 ahli Parlimen GPS dan beberapa lagi ahli Parlimen bebas.Minggu lalu, Presiden Umno Ahmad Zahid Hamidi bersama-sama Najib Razak yang mengetuai kempen menggulingkan Muhyiddin berkata kerajaan sekarang perlu dirujuk sebagai “kerajaan Malaysia” atau “Keluarga Malaysia”.Hal ini, katanya disebabkan kerajaan yang dibentuk sekarang merupakan kerjasama politik longgar antara BN yang terdiri daripada Umno, MCA, MIC dan PBRS; PN; Gabungan Parti Sarawak dan Parti Bersatu Sabah.Istilah “Keluarga Malaysia” digunakan oleh Ismail dalam perutusan sulungnya selepas dilantik sebagai perdana menteri, mengatakan beliau mahu menurunkan suhu politik dalam negara sejajar titah istana.Kenyataan Zahid itu tampil selepas pengumuman Kabinet Ismail yang sebahagian besar anggotanya dikekalkan dari pentadbiran Muhyiddin selain menggunakan format yang diperkenalkan pengerusi PN itu.Hampir semua ahli Parlimen yang bersekutu dengan Zahid juga tidak menjadi sebahagian dari Kabinet dan empat jawatan menteri kanan diberikan kepada pemimpin dari Bersatu, GPS dan Umno.Sementara itu, Shahidan berkata seorang pengerusi baru akan dilantik untuk mengetuai PNBBC.“Kita akan lantik pengerusi baru PNBCC, buat masa sekarang ia belum diubah apa-apa dan perkara ini tak perlu jadi polemik, kalau sekarang orang kata ini bukan kerajaan PN.“Siapa pun yang dilantik kita akan beritahu,” katanya.


AGC tolak representasi pengarang Sarawak Report batal tuduhan keluar kenyataan fitnah

Jabatan Peguam Negara (AGC) menolak representasi dikemukakan pengarang Sarawak Report, Clare Rewcastle-Brown untuk membatalkan pertuduhan mengeluarkan kenyataan berunsur fitnah terhadap Sultanah Terengganu Sultanah Nur Zahirah melalui buku “The Sarawak Report – The Inside Story of the 1MDB Expose”.
Rewcastle-Brown yang berasal dari United Kingdom didakwa di Mahkamah Majistret Kuala Terengganu secara tanpa kehadiran tertuduh pada 23 September 2021 atas pertuduhan itu mengikut Seksyen 500 Kanun Keseksaan yang memperuntukkan hukuman penjara maksimum dua tahun atau denda atau kedua-duanya, jika sabit kesalahan.
Peguam Guok Ngek Seong yang mewakili Rewcastle-Brown berkata AGC menolak representasi tersebut menerusi surat yang diserahkan kepada pihaknya melalui e-mel pada 25 Januari lalu.
“Pihak kami akan mengemukakan representasi baharu kepada AGC dalam tempoh terdekat,” kata Guok ketika ditemui pemberita selepas pengurusan kes di hadapan Timbalan Pendaftar Mahkamah Tinggi Catherine Nicholas hari ini.
Guok berkata pada pengurusan kes hari ini, mahkamah menetapkan 10 Mac untuk pengurusan kes selanjutnya di hadapan hakim baharu K. Muniandy menggantikan Hakim Mohamed Zaini Mazlan yang kini Hakim Mahkamah Rayuan.
Timbalan Pendakwa Raya Noor Haslinda Che Seman ketika dihubungi mengesahkan mengenai representasi tersebut.
Mengenai perbicaraan kes itu yang sepatutnya berlangsung di Mahkamah Majistret Kuala Terengganu bulan lepas, Noor Haslinda berkata setakat ini prosiding tersebut ditangguhkan sementara menunggu permohonan Rewcastle-Brown untuk memindahkan kes itu di Mahkamah Tinggi Kuala Lumpur didengar dan diputuskan.
Rewcastle-Brown memfailkan representasi itu pada 13 Dis tahun lalu berikutan keputusan Mahkamah Tinggi di sini pada 31 Okt tahun lepas yang menolak saman fitnah difailkan Sultanah Nur Zahirah terhadap wanita itu berhubung dakwaan fitnah membabitkan Terengganu Investment Authority (TIA) dalam buku berkenaan.
Dalam permohonan itu, Rewcastle-Brown berkata Mahkamah Tinggi telah memutuskan bahawa perenggan dalam buku berkenaan adalah tidak berunsur fitnah, oleh itu pihak pendakwaan akan menghadapi kesukaran untuk membuktikan kes di atas beban pembuktian melampaui keraguan munasabah di dalam kes jenayah tersebut.
Pada 31 Okt 2022, Pesuruhjaya Kehakiman Dr John Lee Kien How @ Mohd Johan, menolak saman fitnah tersebut atas alasan tiada tuduhan fitnah daripada kenyataan tersebut walaupun jelas terdapat masalah kesilapan identiti dan memerintahkan kos sebanyak RM80,000 dibayar kepada Rewcastle-Brown, penerbit Cheong Ton Sin dan pencetak, Vinlin Press Sdn Bhd, selaku defendan.


Kes harian menurun ke paras 22,500 jangkitan, 87 lagi korban

22,535 kes baru Covid-19 direkodkan hari ini menjadikan jumlah keseluruhan sebanyak 3,468,888 kes.Sebanyak 25,356 pesakit turut dilaporkan sembuh, menjadikan jumlah keseluruhan kes sembuh sebanyak 3,468,888.Ketika ini, 320,876 kes aktif direkodkan, dengan 309,214 atau 96.4% daripadanya sedang menjalani kuarantin kendiri.Dalam pada itu, 2,574  (0.8%) kes kini berada di pusat kuarantin sementara 8,704 (2.7%) dimasukkan ke hospital.Kes yang memerlukan rawatan di unit rawatan rapi (ICU) adalah sebanyak 384 kes dan 222 daripadanya memerlukan bantuan alat pernafasan.Kadar penggunaan kemudahan ICU di seluruh negara kini sebanyak 57.8% dengan kes Covid-19 merangkumi 43.8% daripadanya.87 korban akibat wabak itu turut dilaporkan, termasuk 25 kes kematian sebelum tiba ke hospital.Ketika ini, kes keseluruhan kematian adalah sebanyak 33,807 orang.


Anwar yakin gabenor BNM baru mampu teruskan kebijakan monetari mampan, stabil

Perdana Menteri Anwar Ibrahim yakin pelantikan Gabenor Bank Negara Malaysia (BNM) yang baru Shaik Abdul Rasheed Abdul Ghaffour mampu meneruskan kebijakan monetari yang mampan dan stabil.
Perdana menteri turut menaruh sepenuh kepercayaan kepada Shaik Abdul Rasheed dalam mendepani tantangan semasa lantas mencipta lonjakan yang baharu buat negara tercinta.
Shaik Abdul Rasheed bakal mengambil alih jawatan Gabenor daripada Nor Shamsiah Mohd Yunus yang dijadual menamatkan khidmatnya pada 30 Jun ini.
“Hari ini, saya telah mengadakan pertemuan dengan Gabenor Bank Negara yang baharu Shaik Abdul Rasheed Abdul Ghaffour di pejabat.
“Saya menzahirkan rasa keyakinan yang tinggi kepada beliau dalam meneruskan kebijakan monetari yang mampan dan stabil, dan ia pastinya akan ditingkatkan agar kedudukan kewangan negara menjadi lebih baik, kukuh dan stabil,” katanya menerusi hantaran di laman Facebook hari ini.
Anwar turut mengutuskan penghargaan kepada Nor Shamsiah atas jasa bakti beliau mengemudi BNM terutama ketika negara melalui saat-saat sukar dan getir sepanjang tempoh Covid-19 menyerang.


Bicara kes pengubahan wang haram Rosmah bermula November

Perbicaraan kes Rosmah Mansor berhubung pertuduhan pengubahan wang haram melibatkan RM7,097,750 dan pengelakan cukai, akan bermula selepas Mahkamah Tinggi di sini mendengar pembelaannya dalam kes rasuah projek solar hibrid untuk sekolah pedalaman Sarawak.Hakim Mohamed Zaini Mazlan menetapkan 17 hari mulai 15 November ini untuk mendengar kes pengubahan wang haram dan pengelakan cukai berkenaan.Timbalan Pendakwa Raya Poh Yih Tinn berkata Mohamed Zaini menetapkan tarikh itu semasa prosiding pengurusan kes hari ini.“Mahkamah telah menetapkan perbicaraan pada 15 hingga 17 November, 29 dan 30 November, 1 dan 2 Disember, 13 dan 14 Disember dan disambung pada 2022 iaitu 10 hingga 13 Januari serta 24 hingga 27 Januari.“Pengurusan kes ditetapkan pada 9 September tahun ini dan pihak pendakwaan akan memanggil 15 saksi pendakwaan untuk memberi keterangan,” katanya kepada Bernama melalui aplikasi WhatsApp hari ini.Peguam Geethan Ram Vincent yang mewakili isteri bekas perdana menteri Najib Razak itu turut mengesahkan tarikh perbicaraan berkenaan.“Pihak pendakwaan juga telah memaklumkan mahkamah bahawa mereka tidak akan membuat permohonan untuk memindahkan kes itu ke mahkamah lain,” katanya melalui mesej hari ini.Pada 18 Disember tahun lepas, Mohamed Zaini mencadangkan perbicaraan kes pengubahan wang haram dan pengelakan cukai Rosmah dipindahkan ke hadapan hakim lain bagi membolehkan ia didengar lebih awal, atau hanya mengekalkan perbicaraan itu di hadapannya.Sebelum ini, perbicaraan kes pengubahan wang haram dan pengelakan cukai itu yang pada awalnya ditetapkan bermula Mei tahun lepas ditangguhkan bagi memberi keutamaan kepada perbicaraan kes solar hibrid, yang sedang berjalan.Pada 18 Februari lepas, Mohamed Zaini memerintahkan Rosmah, 69, membela diri terhadap tiga pertuduhan rasuah membabitkan projek solar hibrid bernilai RM1.25 bilion untuk 369 sekolah luar bandar di Sarawak.Mahkamah menetapkan sembilan hari, iaitu pada 9,10,15,16,17,22,23 Jun dan 12 hingga 15 Julai, untuk mendengar keterangan daripada Rosmah dan saksi pembelaan yang lain.Rosmah berdepan 12 pertuduhan pengubahan wang haram berjumlah RM7,097,750, serta lima pertuduhan gagal menyerahkan penyata pendapatan kepada Lembaga Hasil Dalam Negeri (LHDN).Beliau didakwa melakukan kesalahan itu di Affin Bank Berhad, Cawangan Bangunan Getah Asli, Jalan Ampang di sini, antara 4 Disember 2013 dan 8 Jun 2017 dan di LHDN, Kompleks Bangunan Kerajaan, Jalan Tuanku Abdul Halim, di sini dari 1 Mei 2014 hingga 1 Mei 2018.Bagi pertuduhan pengubahan wang haram, Rosmah didakwa mengikut Seksyen 4(1)(a) Akta  Pencegahan Pengubahan Wang Haram, Pencegahan Pembiayaan Keganasan dan Hasil daripada Aktiviti Haram (AMLATFPUAA) 2001 yang boleh dihukum menurut Seksyen 4(1) akta sama.Seksyen itu memperuntukkan hukuman penjara maksimum 15 tahun dan juga boleh didenda tidak kurang lima kali ganda nilai aktiviti haram atau RM5 juta, mengikut mana lebih tinggi, jika sabit kesalahan.Pertuduhan mengelakkan cukai pula dibuat mengikut Seksyen 77(1) Akta Cukai Pendapatan 1967 yang menuntut Rosmah mengemukakan penyata pendapatan bagi tahun taksiran 2013 hingga 2017 kepada Ketua Pengarah Hasil Dalam Negeri pada atau sebelum 30 April 2014, 2015, 2016, 2017 dan 2018 dengan tiada sebab yang munasabah yang bertentangan dengan Seksyen 112 akta sama.


11,000 mangsa banjir dipindahkan, pihak berkuasa berdepan 2 cabaran, termasuk Covid-19

Pihak berkuasa kini bersiap sedia bagi menghadapi banjir yang kian memburuk di seluruh negara yang setakat ini sudah meragut dua nyawa dan melibatkan lebih 11,000 orang dipindahkan.Beribu-ribu anggota bomba sekurang-kurangnya di tiga buah negeri bersiap sedia, berganding bahu dengan pelbagai agensi bagi membantu usaha memindah dan menyelamat.Pada masa sama terdapat juga beberapa laporan mengenai kejadian tanah runtuh dan banjir yang menyebabkan aliran trafik di beberapa jalan raya dan lebuh raya terpaksa ditutup dalam tempoh 24 jam lalu, dengan jabatan meteorologi memgeluarkan amaran hujan lebat sepanjang minggu ini.Kehidupan harian juga terjejas di beberapa bandar-bandar utama di Pahang dan Johor dengan puluhan klip video dikongsi dalam media sosial menunjukkan pemandu kenderaan terperangkap di jalan yang dinaiki air.Sebuah keluarga empat beranak di Johor terpaksa menunggu 11 jam di dalam kenderaan mereka selepas jalan Kluang-Mersing ditenggelami air.Kereta seorang guru sekolah Abdul Aziz Jemain terkandas bersama-sama 40 kenderaan lain sebelum mereka diselamatkan.Pahang dan Johor ketika ini antara dua negeri yang paling teruk terkesan, dengan Tenaga Nasional Berhad (TNB) mengumumkan penutupan sementara lebih 90 pencawang elektrik atas faktor keselamatan ketika banjir menjejaskan beratus-ratus buah rumah.Rumah-rumah penduduk di Taman Maran Jaya, Maran yang ditenggelami air selepas hujan lebat turun selama dua hari. Gambar: BernamaDi Pahang, jumlah mangsa banjir yang dipindahkan meningkat tiga kali ganda daripada 1,800 orang pada pukul 4 petang kepada kira-kira 5,400 malam semalam.Ketua Polis Pahang Abdul Jalil Hassan memberitahu MalaysiaNow daerah Kuantan merekodkan jumlah paling ramai dipindahkan ke pusat pemindahan.Sementara itu, hampir sebahagian besar Maran ditenggelami air, menyebabkan bandar itu terputus hubungan dengan daerah berdekatan dan pihak bomba mempertimbangkan penggunaan helikopter untuk sampai ke penempatan Felda dan perkampungan Orang Asli.Di Kluang, Johor, di mana beribu-ribu mangsa dilaporkan terjejas akibat banjir tahun lepas setakat ini menyaksikan lebih daripada 2,500 orang dipindahkan ke pusat pemindahan setakat semalam.Kawasan lain yang turut menunjukkan peningkatan mangsa banjir termasuk, Kota Tinggi, Johor Bahru dan Kulai.Anggota Angkatan Pertahanan Awam Malaysia membantu memindahkan mangsa-mangsa banjir di Kampung Kangkar Tebrau, Johor malam kelmarin. Gambar: BernamaDi Kelantan, jentolak digunakan untuk membawa keluar kira-kira 100 buah kenderaan pacuan empat roda yang terbabit dalam ekspedisi di Hulu Tembeling, Kuala Krai selepas mereka terperangkap dalam lumpur.Sebilangan besar peserta juga terpaksa bermalam di dalam kenderaan masing-masing.Dalam tempoh ini banjir merupakan bencana tahunan, tetapi tahun ini ia dijangka lebih mencabar bagi pihak berkuasa kerana pelbagai agensi masih berperang dengan pandemik Covid-19 yang setakat ini mencatatkan hampir 2,000 kes baru setiap hari.Masih segar dalam ingatan pihak berkuasa mengenai kejadian banjir besar yang berlaku enam tahun lalu, meragut 21 nyawa dan menyebabkan 200,000 penduduk terjejas.Banjir besar itu juga merosakkan kampung-kampung dan kediaman di bandar Kuantan, dengan kerosakan harta benda di beberapa buah negeri dianggarkan melebihi RM2 bilion.Dalam pada itu, jabatan meteorologi telah mengeluarkan amaran merah hujan lebat diramalkan berlaku hari ini dan esok di Terengganu, Johor dan Pahang.Musim hujan diramalkan berterusan sehingga Mac.


Muda sambut baik jemputan Anwar sertai jawatankuasa sekretariat kerajaan

Presiden Parti Ikatan Demokratik Malaysia (Muda) Syed Saddiq Syed Abdul Rahman menyambut baik jemputan Perdana Menteri Datuk Seri Anwar Ibrahim kepada parti itu untuk menyertai jawatankuasa yang ditubuhkan sekretariat kerajaan campuran.
Beliau berkata bagaimanapun setakat ini, belum ada sebarang perbincangan lanjut mengenai perkara tersebut.
"Saya ambil jawapan Anwar secara positif, akan ada perbincangan dan kita cuba selesaikan dan uruskan (perkara ini) sebaik mungkin khususnya bagi memastikan rakyat diberikan keutamaan," katanya kepada pemberita di Lobi Parlimen hari ini.
Anwar sebelum ini berkata Muda dan parti lain yang menyokong Kerajaan Perpaduan akan dijemput menyertai jawatankuasa yang ditubuhkan dalam mesyuarat pertama sekretariat itu pada 7 Februari lepas.
Dilaporkan Muda menyuarakan rasa terkilan kerana tidak diundang menghadiri mesyuarat itu.
Setiausaha Agung Muda Amir Abd Hadi berkata parti itu tidak menerima sebarang jemputan termasuk melalui surat, mesej atau e-mel.
Pada mesyuarat yang diadakan di Menara Dato' Onn itu, sekretariat kerajaan campuran bersetuju menubuhkan tiga jawatankuasa termasuk Jawatankuasa Pilihan Raya bagi merangka strategi menghadapi pilihan raya negeri.
Dua lagi ialah Jawatankuasa Strategi serta Jawatankuasa Pemantauan Agenda Kerajaan dan Politik.


3 perkara dalam MA63 dianggap selesai, 14 lagi perlu tindakan lanjut

Tiga perkara dalam Perjanjian Malaysia 1963 (MA63) dianggap selesai sepenuhnya dan tidak memerlukan tindakan susulan.Menteri di Jabatan Perdana Menteri (Hal Ehwal Sabah dan Sarawak), Maximus Ongkili berkata perkara itu, yang diputuskan Jawatankuasa Khas Kabinet MA63, merangkumi tuntutan duti eksport balak dan hasil hutan di Sabah, pentadbiran Pulau Sipadan dan Pulau Ligitan, Sabah serta isu pertanian dan perhutanan di negeri sama.Katanya, baki 14 perkara diputuskan memerlukan tindakan lanjut dan berterusan untuk dilaksanakan oleh kementerian, agensi berkaitan bersama kerajaan negeri Sabah dan Sarawak.“14 perkara yang telah dianggap dalam penyeleasian dan memerlukan tindakan susulan. Satu pengedaran gas LPG negeri Sabah dan Sarawak dan penyerahan kawal selia gas dan elektrik di Sabah, pelaksanaan kerja rakyat persekutuan di Sabah dan Sarawak, tenaga buruh, kuasa negeri atas isu kesihatan Sabah dan Sarawak, obligasi kewangan di bawah senarai bersama Perlembagaan Persekutuan.“Semakan semula pemberian gas, penangkapan perikanan laut dan muara, tanah diberi hak kepada Sabah dan Sarawak, kuasa perundangan mengenai alam sekitar dan pelancongan, kuasa bagi baki perundangan mengenai alam sekitar dan pelancongan.“Selain itu, perkara 112 perlembagaan mengenai perjawatan, penurunan kuasa hal mahkamah kepada Sabah dan Sarawak, bidang kuasa hakim besar Sabah dan Sarawak, autonomi pentadbiran mahkamah Sabah Sarawak, pengalaman penghakiman borneo mahkamah rayuan bagi mendengar kes dituduh di Borneo. Semua ini akan diselesaikan namun belum dapat diputuskan.Katanya, baki 14 perkara diputuskan memerlukan tindakan lanjut dan berterusan untuk dilaksanakan oleh kementerian, agensi berkaitan bersama kerajaan negeri Sabah dan Sarawak.“Ketiga belas, pelantikan suruhanjaya kehakiman di Borneo, dan duti setem yang dikenakan kepada instrumen penyuburan tanah ordinan Sabah dan Sarawak. Perkara ini belum masa kerajaan Pakatan Harapan (PH) membuat memorandum untuk menghentikan jumlah komuniti setelah berubah kerajaan, (perkara) gantung di situ,” katanya ketika menggulung Belanjawan 2021 di Dewan Rakyat, hari ini.Maximus berkata beberapa jawatankuasa kerja akan ditubuhkan untuk memastikan pelaksanaan isu di bawah MA63 yang dipersetujui dilaksanakan sebaiknya.Manakala status pelaksanaan itu akan dilaporkan kepada Majlis Khas MA63 yang akan dipengerusikan Perdana Menteri.Perbincangan berkaitan empat perkara belum selesai iaitu royalti minyak dan bayaran tunai petroleum; mineral minyak dan medan minyak; Akta Laut Wilayah 2012 (Akta 750) dan Akta Pelantar Benua 1966 (Akta 83) namun akan diteruskan dalam masa terdekat.“Walaupun banyak gantung dan belum ada tindakan susulan kerana tindakan dari segi perundangan dan Covid-19 semenjak Mac lalu maka memang banyak tergantung namun keputusan di bawah perkara-perkara ini akan diselesaikan kerajaan Perikatan Nasional (PN).“Yang Amat Berhormat Perdana Menteri telah memulakan sedikit kepada Sarawak untuk memberi (address) perihal gas walaupun minyak belum dan sebahagian banyak melalui perbincangan menerusi Kementerian Kewangan dan Fadillah Yusof dan mencapai walaupun tidak semua tetapi seperti harga dan kos ada yang telah dibincangkan,” katanya.Bagaimanapun, katanya tidak ada keperluan untuk laporan perbincangan dibahaskan di Dewan Rakyat dan laporan akhir didedahkan kepada umum.“Kerajaan masih mengekalkan pendirian tiada keperluan laporan akhir didedahkan kepada umum memandangkan isu kandungan dan perbincangan yang direkodkan adalah bersifat teknikal dan melibatkan perkara sensitif,” katanya.


Pelajar dibenar pakai baju sukan untuk aktiviti kokurikulum

Kementerian Pendidikan (KPM) memberikan kelonggaran kepada pelajar untuk memakai baju-T sukan bersesuaian semasa mengikuti aktiviti kokurikulum badan beruniform di sekolah.
Menterinya, Fadhlina Sidek, berkata keputusan itu dibuat bertujuan meringankan beban ibu bapa sekiranya tidak mampu membeli set pakaian badan beruniform menjelang sesi pembukaan sekolah pada 20 Mac ini.
“Soal baju kokurikulum, badan beruniform, juga menjadi isu, jika tidak mampu, pakai baju sukan sekolah  untuk hadir dan mengikuti semua program kokurikulum yang dilaksanakan di sekolah,” katanya kepada pemberita selepas merasmikan Seminar Membangunkan Malaysia Madani Peranan Sektor Pendidikan, di Nilai, hari ini.
Mengulas mengenai rungutan ibu bapa mengenai kelewatan pengumuman keputusan Sekolah Berasrama Penuh (SBP) yang akan dikeluarkan pada Jumaat ini, Fadhlina berkata tarikh berkenaan adalah wajar dan tidak timbul isu kesuntukan masa untuk membuat persiapan ke sekolah baharu.